text:
ven.
18
nov.
2011
Leonardi(+559)
Leonardi yavukiye mu bufaransa ku ngoma y’umwami clovis.Bavuga ko clovis ari we wamubyaye muri Batisimu,akamukunda cyane ,akamwitaho bitangaje .
Birumvikana ko Leonardi yari afite uburyo bwose bwo kunezerwa mu bukire bw’isi.Nyamara amaze gukura byose yarabisize ,ahitamo kwiyegurira Imana by’umumonaki.
Aragenda yigondagondera akazu kure y’aba ahantu batuye akakiberamo wenyine asenga cyane kandi yigomwa byinshi.
Abaturage baho batangajwe cyane n’ukuntu yitagatifuza .Nuko babanza kujya bajya kumugisha inama ,nyuma benshi muri bo bamusaba kwiyegurira Imana kimwe na we,bakibanira.Ng’uko uko Monasiteri ye yatangiye.
Nyuma yasabye umwami uruhusa rwo kujya yigisha abafungwa akanabitaho.Maze aho abitangiriye ndetse benshi mu baziraga ubusa bararekurwa.Uwo murimo yarawukomeje kugeza igihe apfiriye.Niyo mpamvu Mutagatifu leonardi yagizwe umuvugizi
w’abafungwa.


c: text/html

text:
Ku munsi wa gatatu ubwo dukomeza kuvuga kuri iyi nsanganyamatsiko, ndagira ngo mbwire abakurikirana iyi nyigisho ibindi bintu 3 by’ingenzi ku bumva Ijambo.
1) Mu gihe uryumva, Ijambo ry’Imana rikwiriye kwizerwa no kwemerwa. Umwanditsi w’abaheburayo (4:12) yarigereranije n’Inkota ikebera amugi abiri ribereyeho guhinguranya no kugenzura ibyo umutima wibwira. Ikibabaje n’uko benshi basoma Ijambo ry’Imana mu buryo bw’inyuguti. Abo ntiribahindura. Kwiga Theologie ntibihindura umuntu uwizera Ijambo. Bishobora kumuha ubumenyi gusa. Ijambo rihindura abaryizera n’abaryemera. Pawulo ati "ndabashimira" ko "mwaryemeye nk’Ijambo ry’Imana" (1 Abates. 2:13). Va mu nyuguti winjire mu kwizera!
2) Nyuma yo kuryumva, Ijambo ry’Imana ugomba kurisangira n’abandi. Iyi niyo nshigano ikomeye Imana yaduhaye (Mark 16:15). Pawulo amaze kumenya ko Abaroma bihereranye Ubutumwa bwiza nibwo yabandikiye ati "Bakizwa bate ari ntawe ubabwiye?"(Rom 10:14-15). Ufite rero inshigano yo kwamamaza Ijambo wamenye. Wibyihererana!
3) Nyuma yo kuryumva, Ijambo ry’Imana rigomba kugenderwamo. Agaciro k’Ijambo ntikazanwa no kuryumva gusa ahubwo kava mu kurishyira mu bikorwa. Namenye ko ijambo rishimisha (rifasha) uwaryumvise ariko rigirira umumaro uwarishyize mu bikorwa.
Abakristo benshi barafashwa ariko ntiribagirira umumaro. Yakobo ati murenge urwego rwo kumva ahubwo murishyire mu ngiro (Yak. 1:22). Ubu nibwo bukure buri wese akeneye: guhindurwa n’Ijambo wumvise birenze gufashwa gusa! Bigire intego!
Umunsi mwiza kuri mwese!

robotstxt: allowed

filter: keep


text:
Pasiteri Ezra Mpyisi wo mu itorero ry’Abadivantisiti b’umunsi wa karindwi mu Rwanda, ni umwe mu bavugabutumwa batangaje cyane, bitewe n’ibintu akunda kuvuga ntibivugweho rumwe. Muri iyi nkuru, turagaruka ku bintu 5 bitangaje yavuze bikavugisha benshi.
Mu bihe bitandukanye, Pasiteri Ezra Mpyisi yagiye avuga ibintu bigaragaza we ubwe ibibi yicuza yakoze, ariko kandi hakaba n’ibyo avuga ku bandi bavugabutumwa agaragaza amanyanga bakora, ndetse n’amadini yose muri rusange. Ibi nibyo tugarukaho muri iyi nkuru.
1. Namaze imyaka 50 mbwiriza ibinyoma mbeshya abantu
Pasiteri Ezra Mpyisi w’imyaka 94 y’amavuko, yivugira ko n’ubwo amaze imyaka 65 abwiriza ubutumwa, muri iyo myaka yose harimo imyaka 50 yabwirizaga abeshya abantu.
Mpyisi ati: "Namaze imyaka 50 mbeshya abantu, mbabwiriza inyigisho z’ibinyoma zibayobya. Ubu mfite imyaka 94 ariko ndimo ndakora ibishoboka byose, ndimo kwandika ibitabo ndetse ndimo no gutegura ama videos azasigara avuga ubutumwa bukosora ibyo nagiye mbeshya hirya no hino ku isi. Nabaye umuvugabutumwa w’ikirangirire ku isi ariko nabwirizaga ibinyoma. Birababaje ariko sinabikoraga nigiza nkana nanjye ntabwo nari nsobanukiwe, abazungu ntabwo badusobanuriye neza kiriya gitabo Bibiliya, ariko nabo ubwabo ntabwo bakizi."
Pasiteri Ezra Mpyisi, avuga ko mu byo yagiye abeshya abo yabwirije mu gihe cy’imyaka 50 yose, yababeshyaga ko icyo Imana ishaka ari amasengesho n’indirimbo kimwe no kudakora ku isabato, nyamara icyo Imana ishaka kikaba ari ukuyikorera no gukora ibitunganye bijyanye n’ubushake bwayo. Yemeza ko abavugabutumwa b’iki gihe benshi bagenda babwiriza babeshya, kuko Bibiliya yanditse mu buryo bw’amarenga bisaba kwitonda ngo hatabaho kuyibeshyaho.
2. Aya madini yose ni aya Satani, n’iryo mvugamo ubutumwa ni irye
Nk’inararibonye mu by’iyobokamana n’ivugabutumwa, Pasiteri Mpyisi ntiyemeranywa na gato n’abavuga ko amadini n’amatorero ari iby’Imana, ahubwo ngo amadini yose ni aya satani, kuko adakurikiza ibyo Bibiliya yigisha ahubwo agakurikiza inyungu z’abantu ku giti cyabo basobanura Bibiliya mu buryo bugoretse.
Ku bijyanye n’itorero ry’Abadivantisi b’umunsi wa Karindwi, naryo avuga ko ari irya satani kuko ari ryo mu gitabo cy’Ibyahishuwe bita "Lawodokiya", kandi ngo bagenzi be basengera muri iri torero bamenye ko bafite akaga gakomeye, kuko ngo Imana ivuga ko badashyushye cyangwa ngo babire ahubwo bakaba ari akazuyazi.
Mpyisi akomeza ashimangira ibi agira ati: "Aya madini yose ndayazi, nta rya Yesu na rimwe ririmo, yose ntarihuje na Bibiliya. Ariko Satani ni umukenya, ayo madini akagira ibyo avuga bya Yesu, ariko akavuga n’ibya satani. Nta rikorero Yesu wenyine rihari, nta n’irikorera satani wenyine rihari. Uba uw’Imana cyangwa ukaba uwa Satani ariko Satani we ntashaka ibyo, ashaka ko uba uw’Imana ukaba n’uwe."
3. Nahimbye ikinyoma kirafata, nararemye nk’Imana
Pasiteri Ezra Mpyisi avuga ko yahimbye ikinyoma cy’itariki ye y’amavuko ndetse akumva ibyo yakoze ari ukurema nk’uko Imana yaremye, ndetse n’ubwo yiyemerera ko ari ikinyoma, asanga atarakoze icyaha nk’uko Imana ijya kurema umuntu itari ikoze icyaha.
Ibi uyu mukambwe yabivuze ubwo yari abajijwe itariki ye y’amavuko, maze mu gusubiza agira ati: “Navutse mu 1922, amatariki ntitwayamenyaga ariko nahimbye itariki y’impimbano, nahimbye tariki 10 y’ukwezi kwa Karindwi, kuko ntibandikaga, bakurikizaga ikintu cyabaye, aho nigiye nabajije data ikintu cyabaye mu gihe navukaga, mpera kuri icyo… Twagiye mu majyambere, nahimbye ikinyoma kirafata. Nonese wajyaga kumbaza ngo wavutse ryari ndi pasitoro nkavuga ngo simbizi? Ariko ni ikinyoma.”
Abajijwe niba ajya abyicuza nk’icyaha kuko avuga ko ari ikinyoma yihimbiye, Pasiteri Ezra Mpyisi yagize ati: “Nahimbye ikintu kitari kiriho kibaho, nararemye nk’Imana. Imana se yaracumuye irema? Yaremye umuntu utari uriho nanjye ndema ikitari kiriho ntabwo ari icyaha, icyaha ni iyo wari uzi ko ikintu ari cyo ukagihindura, nahubundi nticyari kiriho. Icyaha ni iyo wamenye ko ikintu ari kibi, ukarenga ukagikora.”
4. Iyo wagize idini uba wakize... nanjye nahanuraga mbeshya bakampa ibifaranga
Ezra Mpyisi ashimangira ko impamvu amadini agenda arushaho kwiyongera mu Rwanda, ari uko abayashinga baba bakurikiye inyungu zabo, kandi koko akaba abakiza. Aha ninaho yahereye ahakana abiyita abahanuzi, avuga ko nawe yigeze kujya abeshya abantu agahanura bakamuha amafaranga.
Mpyisi ati: "Ni inyungu zabo, iyo wagize idini uba wakize, ni nka business. Vuga uti kuki abantu bahora bubaka amaduka muri Kigali, bubaka amashuri hirya no hino mu Rwanda? Ni urufaranga! Ni inyungu zabo kandi barashaka gukira, kandi uko arishinze niko abantu binjira, iyo binjiye n’urufaranga rukaba rwinjiye. Amadini azahora avuka! Kandi bafite Bibiliya imwe, bafite Yesu umwe. Imana ni imwe, idini igomba kuba imwe kuko n’Imana ari imwe... Biriya by’abahanuzi, ni ubuhanuzi bw’ibinyoma, sinemera ibinyoma. Ubuhanuzi bwa Bibiliya ntibabuvuga, bavuga ubwabo buri mu nyungu zabo. Barahanurira umugore bati wari inguma ugiye kubyara, ingumba zose se ntizizajyayo? Imana yagirira umugore imbabazi akabyara, bati ntureba? Baravura indwara, barakora ibitangaza babeshya, Yesu ntiyaje gukiza imibiri yaje gukiza ibitekerezo... Njye ntawe nemera ko ahanura, nemera Bibiliya. Nanjye nta buhanuzi bwanjye, mvuga Bibiliya. Ntabwo ngira, ntabwo nigeze, ariko igihe nari ntarabimenya, narahanuraga bigacika. Nabivuyemo, ariko nari igitangaza. Ukaza ngo ngwino ngusabire, ngwino nguhe imigisha kandi ntayo mfite, nkayiguha nawe ukampa urufaranga, nanjye narababeshye, nararikoze. Ariko n’ubu ndicuza, ubu sindi Mpyisi wawundi."
5. Nitwa umudivantisiti w’umunsi wa karindwi ariko sinkora nkabo, sinkora nk’ibyo bakora, sinigisha nk’uko bigisha
Ezra Mpyisi avuga ko itorero ry’abadivantisiti b’umunsi wa karindwi abwirizamo ubutumwa, ataryemera ariko aribamo byo kugirango agire aho abarizwa. Ati: "Sinshaka kuba gahuru, gahuru ni umuntu utagira indangamuntu, utagira iwe, urara aho bwije, yagera mu gihuru akakinjiramo akakiraramo. Sinshaka kuba gahuru rero. Ariko ni iby’aha munsi y’izuba, ariko idini yanjye y’ukuri ni iyo hejuru y’izuba, ni Bibiliya. Nitwa iryo zina (umudivantisiti w’umunsi wa karindwi) ariko sinkora nkabo. Ngira itorero, ngira aho mbarizwa ariko sinkora nk’ibyo bakora, sinigisha nk’uko bigisha, nigishaga nkabo ariko sinkigisha nkabo. Ndi kumwe nabo ntari kumwe nabo. Idini nyirimo, ntacyo bantwaye n’ubu barampemba, bampa pansiyo (pension) yanjye, n’ubu nitwa Pasitoro sha, n’ubu ndashyingira..."


text:
Rwanda | Rutsiro : abaturage basobanuriwe ko kwizigamira atari iby’abifite gusa
Abaturage bo mu murenge wa Mushubati mu karere ka Rutsiro bibumbiye mu matsinda akorana n’umushinga EJO HEZA bavuga ko bamaze kubona inyungu zo kwizigamira bahereye kuri bicye, bakaba bahamagarira bagenzi babo kwitabira ibigo by’imari iciriritse n’amabanki kugira ngo na bo bizigamire bityo barusheho kwiteza imbere.
Mu birori byo kwizihiza icyumweru cyahariwe kuzigama byabereye mu murenge wa Mushubati mu karere ka Rutsiro ku itariki ya 30/11/2012 biteguwe n’umushinga EJO HEZA, bamwe mu baturage bakorana n’uwo mushinga batanze ubuhamya bw’icyizere bafite cy’ejo hazaza babikesheje kwizigamira binyuze mu matsinda.
Nsanzabakuze Froduard ni umwe muri bo akaba ari mu itsinda “Urumuri” . Avuga ko mbere atari azi ibijyanye no kwizigamira, ariko aho amaze kubisobanukirwa akaba ngo hari inyungu nyinshi abona abikesheje kubitsa mu murenge sacco.
Ati : “icya mbere ni uko ubu tumaze kujijuka, tumaze kumenya kujya muri sacco, tukabitsa tukanagurizanya. Kuba mbitsa muri sacco bimfasha kwiteza imbere kandi nkabona n’amafaranga yo gutangira umunyeshuri”.
Nsanzabakuze agaragaza impungenge aterwa n’uko hari abo usanga ibyo kwizigamira ndetse no kwibumbira hamwe mu matsinda kugira ngo babashe kugurizanya batabikozwa kubera imyemerere yabo, abandi bakavuga ko ari abakene ku buryo ibyo kwizigamira bitabareba.
Umukozi w’umushinga EJO HEZA , bwana Jyambere Laurien ukurikirana uko gahunda z’umushinga zishyirwa mu bikorwa avuga ko buri wese ashobora kwizigamira ahereye kuri bicye, akisungana na bagenzi be mu mashyirahamwe n’amakoperative ndetse bakagana n’ibigo by’imari iciriritse.
Yagize ati : “ Ntabwo bisaba kuba uri umukungu, cyangwa umukire, cyangwa kuba wararenzwe n’amafaranga, ahubwo kwizigama ni ukugira intego, ukareka gukoresha amafaranga make wagombaga gukoresha none, ukayateganyiriza ejo hazaza, uyegeranya n’ay’abandi kugira ngo abanze agwire, ugamije umushinga uzabyara andi”.
Umushinga EJO HEZA wibanda ku bikorwa bine by’ingenzi ari byo kuzamura umusaruro w’ubuhinzi, kuzamura ibikorwa by’ubuzima, kongera imirire mu bice by’icyaro no gukorana n’ibigo by’’imari n’amabanki mu rwego rwo gufasha abaturage kubona inguzanyo.
Ni umushinga ushyirwa mu bikorwa n’umuryango CHF International uterwa inkunga n’ikigega cy’Abanyamerika gishinzwe iterambere mpuzamahanga (USAID).
Ukorera mu turere twa Ngororero, Rutsiro, na Karongi two mu ntara y’uburengerazuba, n’uturere twa Nyanza, Nyamagabe, Nyaruguru, Gisagara na Huye two mu ntara y’amajyepfo.
Abakozi bawo barazenguruka muri utwo turere bagamije gukangurira abaturage kugira umuco wo kwizigamira, ibi kandi bikaba bikorwa muri gahunda y’icyumweru cyahariwe kuzigama cyatangiye ku itariki ya 29/10/2012 kikazarangira ku itariki ya 03/11/2012.
Abaturage bo mu karere ka Rutsiro bakorana n’uwo mushinga ni 1083 bakaba bibumbiye mu matsinda 50 . Bamaze amezi atatu batangiye igikorwa cyo kwizigama bakaba bamaze gukusanya miriyoni imwe n’ibihumbi 610. Bavuga ko bakiri ku ntango ku buryo bizeye ko mu minsi iri imbere bazaba bahagaze neza kurushaho.


text:
Ubundi buryo bwo kubaka ubucuti n’Imana ni ugutegereza ijambo ryayo kenshi ku munsi. Ibyo ni byo bita “kuza ijambo”, kandi kenshi Bibiliya idutera umwete wo guhora dutekereza ku Mana, twibuka uko iteye, ibbyo yakoze, n’ibyo yavuze.
Ntushobora kuba inshuti n’Imana utitoje kumeenya ibyo ivuga. Ntushobora gukunda Imana keretse uyizi neza, kandi ntushoboora kuyimenya utazi ijambo ryayo.
Nubwo udashobora kumara umunsi wose usoma Bibiliya, ushobora kuyitekerezaho kenshi ku munsi, wiyibutsa imirongo wasomye cyangwa iyo wafashe mu mutwe kandi ugakomeza ukayuza mu bitekerezo byawe.
Kwiyumvira (meditation) abantu benshi bakunze kubifata nk’ibintu by’ubwiru byagenewe abantu bihaye Imana bakajya kuba mu bigo byabo n’abandi nk’abo. Ariko ubundi kwiyumvira ni ugushyira ibitekerezo byawe hamwe, ni ubuhanga umuntu wese ashobora kwiga kandi akabukoresha ahantu hose.
Iyo ukomeza gutereza ku kibazo ntukivaneho umutima, babyita nguhangayika. Iyo ukomeje ukomeje gutekereza ku ijambo ry’Imana nturikureho umutima uba urimo kuryiyumvira. Niba ushobora guhangayika, ushobora no gutekereza ku ijambo ry’Imana. Icyo ukeneye ni uguhindura ibitekerezo byawe ukabikura ku bibazo byawe ukabyerekeza ku mirongo ya Bibiliya. Uko urushaho gutekereza ku ijambo ry’Imana, ni ko ibyo uhangayikira bizagabanuka. “Ibihishwe by’Uwiteka bihishurirwe abamwubaha,…” Zaburi 25:14.


text:
Iyi chignon rero ikaba ijyanye n’ibirori bitandukanye kandi wenda umuntu ashobora kuba ari bwiitabire ariko ashobora no kuba afitemo imirimo itandukanye atari ukubyitabira gusa nk’umutumirwa.
Iyi chignon ikaba ituma umuntu wayifunze asa neza cyane kandi imisatsi ye yafunzemo ya chigono ntikomeze imurangaza kwakundi umuntu aba akomeza akorakora mu misatsi usanga bibangamira rimwe na rimwe umuntu ufite umurimo yashinzwe mu birori runaka iyo wayifunze neza rero uba usa neza kandi ntibibangamire n’umurimo urigukora.
Chignon yo hejuru
Iyi chignon rero ikaba ijyanye n’ibirori bitandukanye kandi wenda umuntu ashobora kuba ari bwiitabire ariko ashobora no kuba afitemo imirimo itandukanye atari ukubyitabira gusa nk’umutumirwa.


text:
1 Abakorinto15:33,Ntimuyobe, kwifatanya n’ababi konona ingeso nziza.
Ijambo ry’Imana riduhamagarira kwera mu ngeso zacu. Ibyo bisaba ko umuntu yirinda ku gato no ku kanini.Kugira incuti ntabwo ari bibi, ariko n’ukugenzura ubucuti bwanyu aho bushingiye. Abasinzi bakundanira ko basangira ” agacupa”, hari n’abakundanira aho bajya bahurira haba heza cyangwa habi.
Aba fana ba equipe y’umupira bakundanira ko bafana equipe imwe. Nta bucuti bushobora kubaho budafite impamvu. Umusore n’inkumi bashobora gukundana kubera impamvu ibahuza y’ubusambanyi cyangwa ibisa bityo, byaba bidahari ubucuti bukavaho.Amanyamasengesho, bakundanira ko bajya gusenga, bakaba incuti ko bafite ahantu bajya bajyana gusenga.
Urebye mu migani y’abanyarwanda, usanga wagira ngo basomye Biblia. Baciye umugani ngo: “Ihene mbi ntawuyizirikaho inziza.”Nibyo! kwifatanya n’ababi byonona ingeso nziza.Iyo umaze kwakira Yesu nk’umukiza w’ubugingo bwawe, biba byiza uhisemo incuti zamenye kristo zigendera mu nzira nziza. Dufate urugero: abagore bagira ikigeragezo cy’umunwa, bazi kubara amakuru, ibyo bazi n’ibyo batazi, ibyo bumvise n’ibyo babonye n’ibindi.Iyo umaze kwihana ugakomeza kugendana na babandi mwahoranye kera, ntushobora kuva mu ngeso mbi. Imigani 20:19 Ugenda ari inzimuzi amena ibanga, nuko ntukiyuzuze n’ ukunda kuvugagura.
Bisaba kwitandukanya. Abasore n’abakobwa bagira ikigeragezo kijyanye n’imibiri yabo. Iyo wihannye ugakomeza kugendana na babandi mwari inshuti kera birakugora gusiga ingeso za kera. Abagabo bageragezwa n’inzoga,ubusambanyi n’ibindi byinshi. Bisaba ngo niba wihannye usige ba bandi mwajyaga musangira ntube nk’umwe twaganiriye akambwira ati:” Ndashima Imana narakijijwe gusa inzoga nizo zananiye”. Iyo ugumanye nabo, ntibyoroha kuva mu ngeso za kera.
Emera kubabaza umubiri wawe usige abo wita incuti ariko ubona bafite ingeso mbi. Nibwo uzabasha kubana na Yesu. Ntihakagire ugushuka, ubucuti bwose bugira impamvu. Mbese iyo mpamvu ni nziza? Yesu arashaka ko witandukanya. Ngaho senga uti:” Mana Data, mw’izina rya Yesu, umpe imbaraga zo kwitandukanya n’incuti mbi kugira ngo nzabone ubugingo buhoraho Amen”. Src/ Agakiza.org


text:
Ni ubukangurambaga bwanyujijwe mu marushanwa y’imbyino, imivugo n’ikinamico ku wa Kane, tariki ya 27 Nzeri 2016 yahuje abana bibumbiye mu matsinda y’uburenganzira bw’abana akorera mu bigo bitandatu by’amashuri abanza n’ayisumbuye byo muri iyi mirenge.
Ibi SOS Byumba nk’umufatanyabikorwa w’Akarere ka Gicumbi wita ku bana ibikoze mu gihe ubuyobozi bw’Akarere bumaze iminsi busaba inzego zitandukanye ndetse n’abafatanyabikorwa bako gutanga umusanzu wabo mu guhangana no guhashya burundu ibikorwa byose bibangamira kandi bigahutaza uburenganzira bw’umwana by’umwihariko ku bibazo by’abata ishuri.
Umunyamabanga Nshingabikorwa w’Umurenge wa Giti, Ngezahumuremyi Théoneste yashimangiye ko ubutumwa abanyeshuri batanze bugaragaza ubuzima babayemo mu miryango yabo ndetse asaba ababyeyi kubaba hafi.
Yagize ati “Ubutumwa nk’ubu kubutanga bunyujijwe mu ikinamico bukanatangwa n’abana imbere y’imbaga y’ababyeyi bituma burushaho kumvikana kuko ibyo abana bavuze n’ubwo babinyujije mu bihangano byabo ni ubuzima bamwe muri bo bahura nabwo."
"Ni uburyo bwiza bwo gukebura bamwe mu babyeyi. Muzi ko muri iyi minsi duhangayikishijwe n’abana bataye amashuri.Ni umwanya mwiza rero wo kwibutsa abantu ko uburenganzira bwa bariya bana bwo kwiga tugomba kubwubahiriza tukabafasha gusubira mu ishuri.”
Umuyobozi w’Umushinga w’Ubuvugizi ku iyubahirizwa ry’uburenganzira bw’umwana muri SOS ku rwego rw’igihugu, Iyadede Rose yatangarije IGIHE ko bateguye iki gikorwa muri Gicumbi bamaze kubona ko hakiri ibibazo bibangamira uburenganzira bw’umwana.
Ati“ Nk’abafatanyabikorwa b’Akarere kandi n’ubundi dusanzwe twita ku mwana, twasanze uburenganzira bwe hano hari ubwo butubahirizwa kandi niba tuvuga ngo turashaka ejo heza, igihugu gifite abagabo n’abagore beza, abayobozi b’ejo beza, ibyo byose ntitwabigeraho turamutse tutita ku burenganzira bw’umwana kuko niwe pfundo ry’ejo."
Yakomeje agira ati "Ikindi hirya no hino mu ngo haracyagaragara amakimbirane mu babyeyi, ibi byose bituma umwana asohoka mu muryango akajya ku muhanda.”
Aya marushanwa yari afite insanganyamatsiko igira iti“ Mubyeyi kura umwana mu muhanda agane ishuri kandi agire uruhare mu bimukorerwa”, yegukanywe n’abanyeshuri bo muri GS Rwesero.
SOS Byumba ikaba ifite gahunda yo kuzenguruka imirenge yose y’Akarere ka Gicumbi ikoreramo ikangurira ababyeyi ibijyanye n’uburenganzira bw’umwana by’umwihariko gusubiza mu ishuri abana bari ku mihanda.


text:
Guverineri Mureshyankwano Marie Rose yabitangarije abaturage b’umurenge wa Runda, mu karere ka Kamonyi, mu ruzinduko yahagiriye tariki 10/11/2016.
Yabivuze nyuma yuko bamwe mu baturage bamugaragarije ikibazo cy’uko bakuwe ku rutonde rw’abahabwaga inkunga y’ingoboka ya VUP (Vision 2020 Umurenge Program) kandi mu mwaka wa 2015 barayihabwaga.
Uwitwa Rugwabiza Fidele, ufite ubumuga bwo kutabona, avuga ko yakuwe mu bahabwaga inkunga kandi nta bushobozi afite kuko yibana mu rugo.
Agira ati “Bahamagaje abandi bantu, ngiye kuyareba nsanga ngo bankuye kuri lisiti. Ndibaza nti ‘ubu mu bandi bose njye utabona, babonye ndusha abandi ubushobozi!”
Guverineri Mureshyankwano yahise ahamiriza abaturage ko abakeneye inkunga ari benshi kuburyo bose batayibona. Bityo amafaranga y’ingoboka agenewe abakuze, ahabwa abadafite ubushobozi na buke.
Agira ati “Iriya nkunga ntabwo ari amafaranga y’abasaza, nta n’ubwo ari amafaranga y’abakuze. Ariya mafaranga yagenewe ba bantu badafite ubushobozi na mba, ba bantu batakibasha gukora.
Mbese ni amafaranga agenerwa wa muntu utishoboye ku buryo atayabonye ashobora gupfa.”
Akomeza avuga ko umusaza ashobora kuba afite imyaka myinshi ariko afite imitungo n’abana bo kumwitaho.
Ariko ntiyirengagiza ko hari igihe guhitamo abakuze bagenewe guhabwa iyo ngoboka bishobora gukorwa nabi. Ibyo ngo bikwiye gukosorwa.
Mu karere ka Kamonyi abahabwa inkunga y’ingoboka ni imiryango 896.
Umusaza Karasanyi Seth we yifuza ko uwo mubare wakongerwa kuko ngo nko mu kagari kamwe hafashwa imiryango umunani kandi ababaye ari benshi.
Umuhoza Alexie, umuyobozi w’ishami ry’imibereho myiza mu karere ka Kamonyi, nawe ahamya ko abatishoboye bari guhabwa inkunga ari bake.
Avuga ko bari batanze urutonde rw’imiryango 2502 ariko ikigo cy’igihugu cyita ku mishanga y’iterambere (RHODA) cyemerera 896. Abandi nabo bategereje ko bakorerwa ubugenzuzi ubundi bakabona guhabwa inkunga.


text:
Abenshi mu bakristo bazi inkuru za Yesu n’abigishwa ubwo bari mu bwato maze hakaza umuraba mu Nyanja.
Muri icyo gihe umuraba wazaga Yesu yari aryamye maze abigishwa be babonye umuraba ubaye mwinshi bagira ubwoba bwinshi maze bajya kubyutsa Yesu. Bamaze kumubyutsa ijambo yababwiye yarababwiye ngo “muzageza he no kwizera guke?” ntiyababwiye ngo mumbyukirije iki? Kuko yarabizi ko umuraba ari mubi ushobora gutuma ubwato burohama maze bagapfiramo.
Yesu yatangajwe n’ubwoba abigishwa be bari bafite bari kumubyutsa ari bwo yabonye ko ukwizera kwabo ari guke, nta gushidikanya ko bamwe bumvaga ari ukumumenyesha gusa n’ubundi bagiye gupfa.
Ese ibi byabaye ku bigishwa ntibisa n’ibitubaho mu buzima busanzwe? Twese tugira ibibazo bitandukanye tugera mu bihe bikomeye tugahinda umushyitsi tukibaza ngo gutabarwa kwacu kurava he? Umuraba tuwugereranye n’ikibazo waba ufite maze twibaze uburyo bwiza wakabyukijemo Yesu.
N’ubwo asinziriye ariko ni muzima kandi umukanguye yakemura ikibazo cyawe ariko Yesu arashaka ko wiga kumukangura ufite kwizera muri wowe ko aje kuguha amahoro kuko ari umwami wayo ntashaka ko uza kumukangura ufite ubwoba nk’aho ikibazo cyawe ari kinini kuruta ububasha bwe.
Ubundi niba wizera ko Kristo ashobora byose ukwiye kubwira ikibazo ko ufite Kristo aho guhinda umushyitsi ngo ubwire Kristo ibibazo bikurembeje. Yesu azi uburemere bw’ikibazo cyawe kuruta uko ubuzi ariko arashaka ko uzigira byinshi muri icyo kibazo wige kumukangura , wige gushira ubwoba , wige kwizera kandi namara gukemura ikibazo cyawe mu buryo butangaje wibuke kumushima no kumwamamaza.
Imana yemera ko ibibi bitubaho ariko ukwizera kwacu ntigukwiye kuba ku tuntu duto ahubwo mu bikomeye cyane hamwe umuraba wenda kurohamisha ubwato niho Yesu amenyera igipimo ugezeho umwizera .
Iyo Yesu ari mu bwato bwawe ari bwo twakwita ubuzima bwawe ntukagire ubwoba bw’ibibazo ahubwo ujye ubwira ikibazo uti oroshya mpamagare Yesu ntukamugere imbere ubwoba ari bwose nk’aho ushidikanya ku bushobozi bwe ahubwo ujye uzana kwizera umubwire ikibazo maze agikemure.
Dukwiye kuba nk’abana bato cyane kuko bizera ko ntacyananira ababyeyi babo maze bakabasaba ibikomeye kandi bizeye kuzabikorerwa natwe niduterwa nibyitwa ko bikomeye twizere umubyeyi wacu Yesu kandi tumwizere tudashyiraho imbibi ngo dutekereze ko hari icyamunanira.
Nuko Ibasha gukora ibiruta cyane ibyo dusaba, ndetse n’ibyo twibwira byose nk’uko imbaraga zayo ziri zidukoreramo. Abefeso 3:20


text:
Imana niyo nyiribihe
Aburahamu arubama araseka yibaza mu mutima we ati :Ese ubwo byashoboka ko umugabo ufite imyaka ijana yabyara umwana w’umuhungu ?Sara se we ufite imyaka 90 yabyara ate ?Imana iravuga iti :ahubwo umugore wawe Sara niwe uzabyara umwana w’umuhungu kandi uzamwite ISAKA. Itangiriro 17 :17-19.
Kera Imana yari yarasezeranyije Aburahamu na Sara ko bazagira urubyaro rwinshi cyane.Imyaka yarahise ariko umwana bifuzaga cyane ntiyavuka. Kino gihe barashaje imyaka 100 y’Aburahamu na 90 ya Sara.
Ibihe by’ubuzima bwanyu bigengwa n’Uwiteka !Namwe kandi haribyo Imana yabasezeranije nyamara igihe kiragiye none isezerano rirasa naho ryaheze ,muri wowe niho havukamo akantu ko guseka nka Aburahamu.
Nuko wikwigomeka,mu mutuzo no kwihangana tegereza Uwiteka. Imana irinda ijambo ryayo kugeza risohoye.Data ntajya ahemuka,ntabwo yakwibagiwe.
Mu gihe Aburahamu we yatekerezaga imyaka ishize,Uwiteka amushyiramo gutekereza ejo hazaza :Sara abyara Isaka umwaka utaha nk’iki gihe.
Umwaka murangije wari wuzuye ubugumba,impagarara,umubabaro no kutabona ibyo mwifuza ariko umwami arabakomereza kureba imbere.
Ntimutume ibyahise bibabuza amahoro. Nibyo umwaka utaha nk’iki gihe Uwiteka azabasohoreza isezerano rye. Muzabona Isaka wanyu. Muraseka musomye aya magambo,birahuriranye kuko Isaka bisobanura ARASEKA.
Ibihe by’ubuzima bwawe bigengwa n’Uwiteka !Niwe wenyine ugena ibihe !
NONE WASENGA UVUGA UTI
Mwami uyu munsi nshyize mu biganza byawe ibyo nizeye,ibyo ntegereje,ibyo nifuza byose kuko ijambo ryawe ari YEGO na AMEN. Nshoboza kugumana umutuzo n’ibyiringiro n’ubwo igihe cyaba kigenda,Amen.
Pastor Patrice


text:
Sep 28, 2015 Nsengimana Evariste Amakorali 0
“Ntitwakwiyumanganya ngo tureke kuvuga ibitangaza Imana yadukoreye” aya ni amwe mu magambo abayobozi ba Chorale Gahogo badutangarije ubwo bari mu gitaramo cyo gushima Imana bayishimira uburyo yababaye hafi mu bihe bitandukante cyane cyane mu gikorwa cyo kumurika album yabo ya kabiri yitwa “Yarahabaye” cyabaye ku wa 20 Nzeri 2015.
Aganira na Isange.com, Kamanzi Clement President wa chorale Gahogo yadutangarije uburyo yishimiye uburyo Imana yababaye hafi ndetse anashimira buri muntu wese yagize uruhare mu bikorwa bitandukanye, yagize ati “Turashima Imana, itorero ry’ADEPR, amakorali n’abandi abafatanyabikorwa bose kuko ibyo biboneye n’amaso yabo birenze uko babitekerezaga, ukwizera kurarema kuko Imana yabanye natwe ikabashyigikira ubwo twapangaga nk’abana b’abantu, Imana nayo yarigaragaje”.
Yokomeje avuga ko yashimishijwe n’uburyo iki gitaramo cyagenze kuko ngo habonetsemo umusaruro uhagije ndetse n’ubwitabire kuburyo ngo byamweretse ko ubwo bamurikaga iyi album bashobora kuba barashimishije abitabiriye ndetse anashimira Chorale Jehovajileh-CEP ULK yabafashije muri iki gikorwa cyo kumurika iyi album nayo nayo yashimishije benshi.
Abitabiriye icyi giterane cyo gushima Imana nabo baganira na Isange.com bavuze ko Ku munsi w’imurikwa ry’iyo album ku wa 30/08/2015 iyi chorali yabasusurukije, bati “umuntu yageraga mu mujyi wa Muhanga, yahitaga abona ko hari ikintu kidasanzwe cyahabereye kuko amabendera ya Chorale Gahogo yari menshi, Nyuma ya saa sita ho abantu bari benshi berekeza kuri stade ya Muhanga dore ko igice cyose gitwikiriye cyaje kuzura maze biba ngombwa ko n’abantu benshi bahagarara mu kibuga kuko bari banyotewe no kumva indirimbo nshya za Chorale Gahogo nyuma y’uko bari barakunze izo kuri album ya mbere yitwa “Wanciye iki”. Tubibutse ko iki gitaramo cyari kitabiriwe na Chorale Jehovajileh-CEP ULK nayo yashimishije benshi.
Dore mu mafoto uko byari bimeze igihe bamurika album.
Dore mu mafoto uko byari bimeze igihe cyo gushima Imana.
happy wheels
Jan 22, 2017 0Share this on WhatsAppMu Rwanda ubutiganyi si icyaha gihanirwa n’amategeko, gusa mu minsi ishize mu itangazamakuru no hirya no hino humvikanye inkuru y’ubuhamya bw’umukinnyi wa AS Kigali...
Jan 05, 2017 0
Dec 29, 2016 7
Jan 14, 2017 1Share this on WhatsAppNyakubahwa mutahira w’Intore, mbanje kugusuhuza! Ubumwe, Amahoro n’ubworoherene ni biganze muri twe, Ingengabitekerezo ya Jenoside tuyirandurane n’imizi yayo yose,...
Jan 10, 2017 0
Jan 01, 2017 0


text:
Ni nyuma kandi y’uko bamwe mu banyamadini batangaje ko Prophet Sultan arimo gutukisha Imana n’itorero rya Kristo muri rusange ndetse hakaba hari n’abavuga ko ibyo arimo gukora ntaho bitaniye no kurya ruswa no gucuruza ijambo ry’Imana. Mu by’ukuri icyari kinjyanye i Nyamirambo muri Zeal of the Gospel church, ni ukumenya niba ibi byose ari byo, gusa hari inkuru nyamukuru yari injyanyeyo na n’ubu nkaba nkirimo kuyikurikirana na yo mu minsi ya vuba nkazayibagezaho.
Ku isaha ya sakumi n’ebyiri n’iminota 55 z’umugoroba(18h55) ni bwo nageze aho iri torero rikorera i Nyamirambo ku muhanda ujya ku Mumena utari winjira mu muhanda w’amabuye aho nari ngiye guhura n’umuhanuzi Sultan Eric mu rwego rw’akazi. Umwe mu nshuti zanjye za hafi nari nabibwiye yari yambujije kujyayo, antera ubwoba, gusa mubwiye ko ngiyeyo mu kazi ntajyanywe n’ubuhanuzi, aranyemerera, gusa ambwira ko andagiza Imana mu isengesho kuko ngo atemeranya na Prophet Sultan, akaba yari afite impungenge z’uko nanjye naba nyobotse ubuhanuzi bwe.
Nkimara kugera hafi n’aho iri torero rikorera, Prophet Sultan yohereje umupasiteri ansanganira ku muhanda kugira ngo anyobore neza. Nagezeyo mpasanga Pastor Alex umusore muremure twari dusanzwe tuvugana kuri terefone wajyaga ampa amakuru nabaga nshaka aranyakira, banyicaza mu cyumba abantu bategererezamo Prophet Sultan Eric.
Nicaranye n’abagore batatu b’abanyamujyi na bo bari bamutegereje. Nagiye kwa Prophet Sultan mfite amatsiko yo kumenya uko basenga, uko abwiriza n’uko ahanura. Byose si ko nabibonye kuko nasanze uwo munsi ngo atahanuye ariko ibyo nabonye ni byo ngiye kubabwira kuko ndabizi na mwe hari abafite amatsiko yo kumenya uko kwa Sultan hameze.
Ibyo nabonye bwa mbere nkigera kwa Prophet Sultan
Muri uwo mugoroba, nageze kuri Zeal of the Gospel, nkinjira mbanza kugira ngo ni ku kabari cyangwa ahantu habereye ibirori bidasanzwe bitewe n’amatara amyasa natungukiyeho, ibintu ntari menyereye ku nsengero nsanzwe njyaho. Nagezeyo nsanga abakristo barimo kuramya Imana birantungura kuko numvaga iyo gahunda itahaba. Njye numvaga buri munota baba bibereye mu buhanuzi.
Amatara amyasa mu mabara atandukanye ni yo azengurutse ahakorera Zeal of the Gospel church
Prophet Sultan akorera mu nyubako y’igorofa. Hanze y’urusengero hari hahagaze urubyiruko rwiganjemo abakobwa bagera nko kuri 20 nabonaga ari inzobe cyane kandi ubona ari abanyamujyi ndetse hanze hari hanaparitse imodoka y’umuraperikazi Young Grace umaze iminsi ayobotse Zeal of the Gospel church.
Imodoka iri iburyo ni yo ya Young Grace
N’ubwo bamwe bari bihagarariye hanze bari mu rwenya, abari mu rusengero nasanze barimo kuramya Imana mu ndirimbo ivuga ngo “Hari imbaraga mu izina rya Yesu” bakongera ngo “There is power in the name of Jesus.”
Natunguwe no kuhasanga aba mama ubona biyubashye utabikekera dore ko iyo uvuze ko usengera kwa Sultan, benshi bahita bagufata nk’umuntu uri mu buyobe. Natunguwe kandi no kugerayo nkahasanga abantu bagera kuri bane tuziranye bayobotse inyigisho z’abanyabuntu(abantu bizera ko Yesu yabababariye ibyaha byose bityo ko nta mpamvu yo gusaba imbabazi igihe bacumuye ku Mana). Ubwo nababazaga icyabakuruye umwe muri bo yambwiye ko yabonye igitangaza cy’amafaranga ahita ayoboka.
Urusengero rwabo barukodesha miliyoni ku kwezi
Urusengero rwa Prophet Sultan (aho akodesha) nasanze rwiyubashye mu gihe njye nari nzi ko bakorera nko mu cyumba cy’amafuti, na we urumva umuntu bamwe bafata nk’umutekamutwe, umupfumu abandi bagakemanga ubuhanuzi bwe bitewe n’uko yishyuza abo ahanurira.
Nabajije umukobwa nahasanze twiganye i Karongi wanambereye umuyobozi muri korali, ambwira ko urusengero rwabo barukodesha Miliyoni imwe ku kwezi, iyo nyubako ikaba irimo n’ibyumba by’amashuri nk’uko Prophet Sultan yabinsobanuriye nyuma yo kuganira mu kiganiro cyamaze hafi isaha.
Nyuma y’iminota hafi 10 nicaye ntegereje guhura na Prophet Sultan, yaje kumpa ikaze, ndinjira nsanga ni umugabo w’igara rito, mubonye ngira ngo aracyari umusore na cyane ko nta mpeta yari yambaye, gusa yambwiye ko ari umugabo w’umugore umwe akaba afite abana batatu.
Muri ‘Office’ye (ibiro) nasanze ari ahantu hasanzwe, Prophet Sultan akaba akorera mu cyumba gisa neza gusa nasanzemo imeza imwe n’intebe eshatu gusa ziciriritse, imwe ayicaraho (Sultan), indi nyicaraho indi ya gatatu yicarwaho na Pastor Alex wagumye iruhande rwacu kugeza ikiganiro nagiranye na Prophet Sultan kirangiye.
Prophet Sultan twaganiriye ku nkuru nashakaga ari nayo mbabikiye. Naje kumubaza impamvu yishyuza ubuhanuzi kandi Bibiliya ivuga ngo mwaherewe ubuntu mutangire ubundi, ambwira ko kuva na cyera kose nta muntu ujya ku muhanuzi imbokoboko ahubwo ko yitwazaga ituro, gusa muri Bililiya nta ho ivuga ko iri turo rigomba kuba amafaranga.
Mubajije impamvu we iryo turo yarigize amafaranga, Prophet Sultan yambwiye ko yashyizeho igiciro cy’amafaranga ku bashaka ubuhanuzi kubera ko hari benshi bamugana batazanywe n’ubuhanuzi ahubwo bazanywe no kumugerageza. Amafaranga atanzwe ngo ntabwo ajya ku mufuka we ahubwo ngo ayakoresha mu bikorwa by’urusengero no mu murimo w’Imana.
Nasanze Young Grace ari umukristo ukomeye muri Zeal of the Gospel church
Nyuma y’amakuru nashakaga, Prophet Sultan wanambwiye ko azi bamwe mu bashumba banjye mu itorero nabatirijwemo rya AEBR, yansabye kuzagaruka nje gusenga akampanurira ariko nkaza ntaje mu kazi nk’umunyamakuru wa Inyarwanda.com. Ati "Uzaze nk’umukristo wa AEBR nguhanurire ariko ntuzaze nk’umunyamakuru."
Ntabwo ariko nigeze mwemerera ku byo yansabye, namubwiye ko nzabitekerezaho na cyane ko icyangenzaga ubuhanuzi butarimo, gusa nizera ko Imana ivugana n’ubwoko bwayo mu buryo bunyuranye ari bwo Ijambo ry’Imana, gusenga, mu nzozi no mu buhanuzi aho ishobora kugutumaho umukozi wayo.
Nyuma y’ikiganiro cyamaze hafi isaha yose, nahise njya mu materaniro yabo nsangamo abakristo nka 200 ariko b’abanyamujyi. Young Grace yari yicaye imbere mu ntebe z’abakristo bakomeye bari ku rwego rw’abadiyakoni n’abashumba ndetse nasanze na Prophet Sultan amuzi dore ko ubwo yigishaga yamutangagaho ingero amuvuze mu izina.
Mbere nari nzi ko Young Grace yambeshye dore ko yari yambwiye ko yakijijwe akayoboka Zeal of the Gospel ariko njye nanga kubyemera kuko numvaga atafata umwanya akajya mu rusengero. Namubajije niba bamuhemba ku kwezi na cyane ko ngo ari we ujyanayo abantu b’ibyamamare, anyomoza ayo makuru y’uko yaba ahembwa, ambwira ko yakiriye agakiza akava muri Isilamu.
Prophet Sultan yigisha ko Yesu yatanze imbabazi z'iteka ryose
Mu byo Prophet Sultan yabwirije uwo munsi mpibereye yabwiye abakristo be ko nubwo Yesu yatanze imbabazi z’ibyaha byose bakoze n’ibyo bazakora, bitabaha urwaho rwo gukora ibyaha no kubyivurugutamo. Gusa yunzemo ko ugize impanuka ugakora icyaha, nta mpamvu yo gusaba imbabazi ku Mana.
Ni mu gihe nari mfite amatsiko yo kumva Prophet Sultan abwiriza kuri iyo ngingo dore ko hari amakuru nari mfite avuga ko mu nyigisho ze ahamagarira abantu gukora ibyaha no kutabyicuza, akabwira urubyiruko ko rwajya rusambana rukanishimisha mu byaha kuko Yesu ngo yatanze imbabazi z’iteka.
Nubwo njye nishakiraga kubona ahanurira abantu kugira ngo ngire amakuru mbimenyaho, sinabashije kubiboba kuko yabwiye iteraniro ko azabahanurira kuri uyu wa 10 Mutarama 2017 gukomeza no mu yindi minsi. Mu materaniro hagati yahagurukije abantu bashima Imana, abafite ubuhanuzi bwasohoye haboneka nka batatu gusa bashima Imana. Nanjye yaje kumpagurutsa nk’umushyitsi ansaba gusuhuza iteraniro,ndabikora mbona abakristo babaye nk’abatunguwe.
Umukobwa twari twicaranye umwe nababwiye twasenganye cyera, yambwiye ko afata Prophet Sultan Eric nk’umukozi w’Imana umuhanuzi w’ukuri. Yanambwiye ko hari igitangaza aherutse kubona, asanga mu isakoshi ye inoti nshya ya 2000Frw musaba kuyinyereka ngo ndebe ko atari inyiganano, aranayinyereka mbona ni nzima ambwira ko azayitura. Namubajije impamvu atayiguramo ikintu runaka yanga kunsobanurira neza gusa ambwira ko azayitura Imana mu rwego rwo kuyishimira. Ku isaha ya saa yine z'ijoro ni bwo amateraniro yasojwe nanjye mbona gutaha.
Ngayo nguko ng’urwo urugendo nagiriye muri Zeal of the gospel church ku nshuro yanjye ya mbere, urusengero ruyoborwa na Prophet Sultan bamwe mu bakristo bo mu Rwanda batavuga rumwe n’ibyo akora ariko abayoboke be bagahamya ko ari intumwa y’Imana, umukiza Imana ngo yahaye u Rwanda. Mbararikiye kuzakurikiranira hafi inkuru zanjye zizakurikira iyi zikubiyemo iby’urugendo rwanjye muri Zeal of the Gospel church n’iby’inkuru yanjye nari nagiyemo.
Muri ibyo byumba birimo kwakamo amatara ni ho 'Office' ya Prophet Sultan iri
Aya mafaranga ni yo wa mukobwa yambwiye ko yasanze mu isakoshi ye bikamubera igitangaza
Prophet Sultan yamenyekanye cyane nyuma yo kwishyuza abashaka ubuhanuzi
Prophet Sultan Eric uhanurira abantu yabanje kubaka ituro riremereye, ni ishyaka ry'umurimo cyangwa ni ubucuruzi ?
Young Grace n’abandi b’ibyamamare bayobotse Prophet Sultan uri kwitwa Umukiza n’umuganga uvura indwara zose


text:
jeu.
21
avril
2011
ISOMO RYA MBERE
Igitabo cy’Ibyakozwe n’Intumwa (Intu 2, 36-41)
Ku munsi wa Pentekositi, Petero abwira rubanda ati 36« lnzu yose ya Israheli nimenye idashidikanya ko uwo Yezu mwabambye, Imana yamugize Umutegetsi n’Umukiza. » 37Ngo bumve ayo magambo barakangarana, babaza Petero n’izindi Ntumwa bati «Bavandimwe, dukore iki ?» 38Petero arabasubiza ati «Nimwisubireho, buri muntu muri mwe abatizwe mu izina rya Yezu Kristu kugira ngo ababarirwe ibyaha bye, kandi muhabwe ingabire ya Roho Mutagatifu. 39Kuko Isezerano ari mwe ryagenewe kimwe n’abana banyu, ndetse n’abari kure bose, n’abandi batabarika uko Nyagasani Imana yacu azabihamagarira. » 40Ababwira n’andi magambo menshi yo kubemeza no kubakomeza, agira ati «Nimwirokore, mwitandukanye n’aba bantu bayobye.» 41Nuko abemeye izo nyigisho barabatizwa, uwo munsi biyongeraho abantu bagera ku bihumbi bitatu.
ZABURI (Zab 33 (32),4-5,18-19,20.22)
Inyik/ Uhoraho, isi yose yuzuye ineza yawe.
Cyangwa: Alleluya.
Koko ijambo ry’Uhoraho ni intagorama,
n’ibikorwa bye byose bikaba indahinyuka.
Akunda ubutungane n’ubutabera,
Isi yuzuye ineza y’Uhoraho.
Uhoraho aragira abamwubaha,
akita ku biringira umpuhwe ze,
kugira ngo abakize urupfu,
anababesheho mu gihe cy’inzara.
Twebwe rero twizigiye Uhoraho :
Ni we buvunyi bwacu n’ingabo idukingira.
Uhoraho, ineza yawe iraduhoreho,
nk’uko amizero yacu agushingiyeho.
IBANGONDIRIMBO RIBANZIRIZA IVANJILI (Zab 118 (117), 24)
Alleluya Alleluya.
Nguyu umunsi Uhoraho yigeneye:
nutubere umunsi w’ibirori n’ibyishimo !
Alleluya.
IVANJILI
+ Yohani (Yh 20, 11-18)
Muri icyo gihe, abigishwa bavuye ku mva basubira imuhira, 11Mariya we akomeza guhagarara iruhande rw’imva, arira. Uko yakariraga arunama, arunguruka mu mva. 12Ni bwo abonye abamalayika babiri bambaye imyenda yererana, bicaye aho umurambo wa Yezu bari bawushyize, umwe ahagana ku mutwe, undi ahagana ku birenge. 13Baramubwira bati « Mugore, urarizwa n’iki ?» Arabasubiza ati « Nyagasani bamutwaye, none nayobewe aho bamushyize. » 14Akivuga ibyo, arahindukira areba inyuma maze abona Yezu ahagaze, ariko ntiyamenya ko ari Yezu. 15Yezu aramubwira ati «Mugore, urarizwa n’iki ? Urashaka nde ?» Mariya akeka ko ari umunyabusitani, aramubwira ati « Nyakubahwa, niba ari wowe wamutwaye, mbwira aho wamushyize maze mujyane. » 16Yezu aramubwira ati « Mariya we !» Undi arahindukira, aherako amubwira mu gihebureyi ati « Rabuni », ari byo kuvuga ngo « Mwigisha ». Yezu ahita amubwira ati « Ntushake kungumana, kuko ntarazamuka njya kwa Data. Ahubwo genda usange abavandimwe banjye, maze ubabwire ko ngiye kwa Data ari we So, ku Mana yanjye ari na Yo Mana yanyu. » 18Nuko Mariya Madalena ajya kubwira abigishwa ati «Nabonye Nyagasani, nimwumve n’ibyo yambwiye.»


text:
UR igiye kurangiza byihuse ikibazo by’ amafaranga ya stage
Kaminuza y’u Rwanda ’UR’ yatangaje ko igiye gukora ibishoboka byose ikarangiza vuba ikibazo cy’abanyeshuri batabonaga amafaranga abafasha kwimenyereza ibyo bize azwi nka “Internship fees” iki kubazo kikarangira byihuse.
Ni nyuma y’ igihe abanyeshuri bijujutira kudahabwa amafaranga ya stage ndetse n’ abayabonye akabageraho atinze.
Kaminuza y’u Rwanda yatangaje ko igiye kongera kugirana ibiganiro n’abafatanyabikorwa bari baramaze igihe bahagaritse ibikorwa byabo ku buryo iki kibazo cy’amafaranga afasha abakora stage cyakemuka byihuse.
Umuyobozi wungirije wa kaminuza y’u Rwanda ushinzwe ubutegetsi, Prudence Rubingisa yagize ko akazi abanyeshuri bakora mu gihe bari muri stage kabarwa mu gaciro k’amafaranga, nabo bagomba kubona amafaranga abafasha mu kukanoza
Umuyobozi wungirije wa kaminuza y’u Rwanda ushinzwe ubutegetsi, Prudence Rubingisa
Yakomeje agira ati ”Tugiye kwicarana n’abafatanyabikorwa batandukanye turebere kamwe uburyo iki kibazo cyakemuka burundu.” Yongeye ko amafaranga yagenerwaga umunyeshuri wimenyereza ahera ku bihumbi 20 ariko akagenda ahinduka bitewe n’ishami umuntu yiga. Aya mafaranga ngo yavaga mu kigega cya kaminuza kuko abafatanyabikorwa bari barahagaze ariko ubu bakaba bagiye kongera gukorana.
Kaminuza y’u Rwanda ifite koleji 6 zirimo amanyeshuri babarirwa mu bihumbi 32. Muri abo banyeshuri bose, abangana n’ibihumbi 23 bigira ku nguzanyo ya buruse ibafasha mu gukemura utubazo tw’ibanze nko kwishyura amacumbi, gufotoza amasomo n’ibindi.
Aba banyeshuri banagenerwa amafaranga abafasha mu kwimenyereza ibyo bize mu bigo bitandukanye nk’uko ibi nabyo biri mu gice cy’amasomo yabo. Gusa hari hari impungenge ku buryo aya mafaranga abafasha atangwa kuko abenshi batayabonaga cyangwa bakayabona nyuma bararangije rya somo ryo kwimenyereza.
Ibitekerezo
-
kwizera paul
21 December 2016 -
ariko Ur kuki itavuga Kubanyeshuri biga iyakure distance learning muri college of education ko bazabaha nabo ayo mafaranga ya stage bamaze kandi imyaka itanu biga ariko ntibazi igihe bazarangiriza
-
kwizera paul
21 December 2016 -
ariko Ur kuki itavuga Kubanyeshuri biga iyakure distance learning muri college of education ko bazabaha nabo ayo mafaranga ya stage bamaze kandi imyaka itanu biga ariko ntibazi igihe bazarangiriza
-
BAYIRINGIRE LAZARD
19 December 2016 -
ibyo bintu byaribikwiye rwose kuko byagoraga abanyeshuri bigatuma babaho nabi muri stage turabashimiye mugerageze azatangirane nundi mwaka
MURAKOZE
-
MUHAWENIMANA Anastasie
19 December 2016 -
ibi bintu birakwiye kuko benshi mubanyeshuri bajyaga gukora stage byabagoraga aho baburaga ayishyura amacumbi ndetse bakabura nibibatunga mugihe babaga bari muri stage kubera ntamafara babaga bafite ,Ibi byabafasha gukora stage yabo neza .
-
MUHAWENIMANA Anastasie
19 December 2016 -
ibi bintu birakwiye kuko benshi mubanyeshuri bajyaga gukora stage byabagoraga aho baburaga ayishyura amacumbi ndetse bakabura nibibatunga mugihe babaga bari muri stage kubera ntamafara babaga bafite ,Ibi byabafasha gukora stage yabo neza .


text:
Hotel Rwanda
Ifilimi « Hôtel Rwanda »
Paul Rusesabagina ni wa munyarwanda uvugwa muri Filimi yitwa Hôtel Rwanda aho bavuga ko yagiriye neza impunzi zari zarahungiye muri Hotel yari akuriye yitwa Mille Collines mu gihe cya Jenoside y’Abatutsi muri Mata 1994.
Amakuru dukesha urubuga rwa RNA aravuga ko uyu mugabo wakinnye muri iriya film afite izina rya Rusesabagina Paul aho yabashije gukiza abantu batagira ingano muri Hôtel des Milles Collines, nkuko bigaragara muri iyo film, azaba ari mu Rwanda kuwa 05/06/2010, akazaba ari ku munsi mpuzamahanga w’ibidukikije.
Tubamenyeshe ko Don Cheadle yavuze hirya no hino ibijyanye no kurengera ibidukikije, akanasaba abayobozi b’ibihugu gusinya amasezerano ajyanye no kurwanya ibyuka buhumanya ikirere, aha hakaba ariho Umuryango w’abibumbye wahereye umuha uriya mwanya w’icyubahiro.
Nta gushidikanya ko filimi “Hotel Rwanda” yamenyekanishije jenoside yakorewe Abatutsi mu 1994 kurusha uko ibindi bitangazamakuru byo ku isi yose byabikoze. Iyo filimi yakozwe na Hollywood igakinwa n’abakinnyi bakomeye kandi b’ibirangirire, yazengurutse isi, imenyekanisha jenoside.
Mu by’ukuri ni imfashanyigisho iboneye yo kwifashisha mu gutanga amasomo kuri jenoside yakorewe Abatutsi isi yose irebereye. Twari twishimiye ko Abanyaburayi, Abanyamerika, Abanyaziya n’Abanyafurika bo mu byiciro binyuranye bose bashaka kumenya jenoside, kwitandukanya n’abakoze icyo cyaha cyibasiye inyokomuntu no kumenya ukuntu batereranywe n’Umuryango Mpuzamahanga. Twizeraga ko ibi bizatuma ntibizongere ukundi batahwemye gusubiramo nyuma ya jenoside y’Abayahudi, iba ukuri koko.
Iyo filimi ivuga muri make ku mpamvu zateye jenoside, ari ukuvangura no guhindura Abatutsi ba nyirabayazana b’ibibi byose, ibi akaba ari na byo byorohereje Abahutu b’intagondwa gukora jenoside.
Iyo filimi kandi igaragaza ko habayeho Abahutu b’intwari bitandukanyije n’ingengabitekerezo ya jenoside, bakarokora bamwe mu benegihugu b’Abatutsi. Umwe muri abo bantu bavugwa akaba yaba ari Paul Rusesabagina, ugaragazwa nk’intwari muri iyo filimi.
Atangira ingendo ze, Paul Rusesabagina yubahirizaga intego ya filimi, ari yo kumenyekanisha jenoside y’Abatutsi no gutandukanya abajenosideri b’Abahutu n’abandi Banyarwanda ndetse no kwemera intwari, nk’uko Rusesabagina yerekanwa muri iyo filimi. Nyamara, uko yumvaga agenda atumbagira mu ikuzo, Paul Rusesabagina yatangiye gufata undi murongo no kwigisha ibindi bintu bitandukanye n’ubworoherane n’ubwiyunge. Ubwo atangira gukwirakwiza inyigisho zipfobya/zihakana iyo jenoside yakagombye gusobanura.
Uko twagiye dukurikirana ibiganiro bye, twasanze agenda ateshuka cyane ku ntego nkuru ya filimi, ibyo bikaba bishobora gushegesha imitima ya benshi, cyane cyane mu rubyiruko rwari rwaramaze kwishyiramo ko ku isi habonetse intwari nyakuri. Dore zimwe mu ngingo dushaka kugaragaza amazi atari yarenga inkombe.


text:
Dukwiye kugera ku gihagararo cya Kristo
"kugera ku gihagararo gikwiriye Kristo"
Abefeso 4:13 hagira hati " kugeza ubwo twese tuzasohora kugira ubumwe bwo kwizera no kumenya Umwana w’Imana, kandi kugeza ubwo tuzasohora kuba abantu bashyitse bageze ku rugero rushyitse rw’igihagararo cya Kristo"
Abagalatiya 4:19 naho haravuga ngo " Bana banjye bato, abo nongera kuramukwa kugeza aho Kristo azaremerwa muri mwe"
Iyo umuntu adakijijwe aba afite 100% kamere ya Satani bigatuma ibyo akora, avuga, uburyo yitwara,.... Byose bigaragaza kamere mbi y’icyaha ikomoka kuri Satani (Yohana 8:44) kuko ariwe aba yaremeye kumvira no gukorera ariko kandi ntibikwiye umuntu Imana yakunze igatanga Yesu ngo abone uhugingo (Yohana 3:16) kuko Satani ibihembo aha abamukoye ni urupfu ariko impano y’Imana ni ubugingo buhoraho muri Kristo Yesu (Abaroma 6:23-24).
Iyo umuntu rero amaze gukizwa yakiriye Yesu nk’umwami (Uyobora buzima bwe) n’umukiza (Urupfu Yesu yapfuye yishyuye ibyaha byacu, yadukijije urupfu rw’iteka) aba abaye 100% umwana w’Imana (Yohana 1:12), aba abaye kandi icyaremwe gishya ibyakera bishize (2Abakorinto 5:17), aba abaye kandi Umugeni wa Kristo (Ibyashishuwe 19:7)!
UYU MUGENI RERO UVUYE MU BYAHA KANDI UWO YEMEYE AKABA YERA BAZAHUZA BATE
Aha rero niho Pawulo ahera asobanurira Abefeso impamvu y’impano zitandukanye ziri mu itorero, avuga impamvu tubona Abigisha, Abavugabutumwa, Abapastori,... Ko ari ukugirango bakuze itorero rigere ku kigero gikwiriye igihagararo cya Kristo!
IBI BIVUZEIKI?
Wa muntu wari ufite 100% kamere mbi ya Satani (Abagalatiya 5:19-21) agomba guhinduka akagira 100% kamere nziza ya Yesu yemeye (Abagalatiya 5:22-23)! Ibi rero biragora kandi ni urugendo ariko nibyo bikwiriye uwakijijwe wese!
Pawulo yandikira Abagalatiya yarabagaye ko bavuye ku nyigisho nzima yabigishije yo gukizwa n’ubuntu kubwo KWIZERA bakizera ibindi we yise ubundi butumwa, izo zikaba ari inyigisho bari barahawe atagihari zabigishaga kwizera Yesu ariko bakongeraho amategeko ngo umuntu abone gukizwa! Aha rero niho Pawulo yahereye abahugura aza no kuvuga amagambo twasomye agira ati "
Bana banjye bato, abo nongera kuramukwa kugeza aho Kristo azaremerwa muri mwe" Mu yandi magambo nubwo bihannye bakizera Yesu ariko hari ibya Kristo bitabarimo ashaka ko bibazamo, soma neza "KUGEZA UBWO KRISTO AZAREMERWA MURI MWE" cyangwa se twavuga ngo kugeza ubwo muzagira Kristo ushyitse muri mwe! Imana idusange cyane!
Duhereye kuri ibi byanditswe bibiri umuntu yatekereza igihagararo n’ingano ya Kristo akanarebauko we angana akibaza niba koko akwiriye kwitwa UMUGENI wa Kristo!
Tekereza nawe murusengero iwanyu Pasteur ababwiye ati tugiye kubereka abageni tuzashyingira mu kwezi gutaha, ahagurukije umusore (wenda reka mwite Faustin ntagira uwo mbangamira Ku izina) aramubwiye ati ngaho twereke umugeni wawe, Faustin ufite metero na centimetero mirongo inani n’eshanu (m1,85) upima ibiro mirongo irindwi (70kg) akararanganya amaso mukabona aragiye afashe ukuboko umwana w’imyaka 5! Ndatekereza ko abenshi bakwifata mu maso wenda abandi bagaseka, abandi bakumirwa!
Ibaze uburyo urusengero rwose rwatungurwa, bamwe bati ni umusazi, abandi bati ntibakwiranye,....! Reka noneho dutekereze umunsi Kristo azaba agiye kumurika umugeni we (itorero) imbere y’Imana n’abamarayika! Ese urumva uzaba uberanye na Kristo?
Kristo ntituzagera Ku gihararo cye mu ndeshyo hoya!!! Ahubwo ni mu mico (imyifatire), imitekerereze, n’imikorere!
None se Kristo ko arangwa ni urukundo , aho twembwe abageni be turarugira?
None se Kristo ko akiranuka mubyo akora byose aho twebwe dukiranuka muri byose?
None se Kristo ko ari umugwaneza, aho twe niko turi?
None se Kristo ko ari umunyamahoro, aho twe turayafite kandi turayatanga?
Benedata, ntibyari bikwiye ko ubukristo bwacu bupimirwa Ku myaka tumaze mu itorero, ahubwo impinduka byazanye muri twe nicyo gipimo nyacyo twakabaye teberwaho (Matayo 3:8)! Umaze imyaka 20 mu itorero Niko wakabaye ugaragaza gusa na Kristo mu mico, imitekerereze n’imikorere, mbese igihagararo cyawe kigaragaza ko umaze imyaka ingana ityo wigishwa, Zaburi ya 84 iravuga ngo ababa munzu y’Uwiteka bagenda bagwiza imbaraga ariko s’ibyo tubona muri iyi minsi ya none ahubwo abantu (Abakristo) baragenda barushaho kuba babi!
Muvandimwe tekereza uko uhagaze mu gakiza Imana yaguhaye urebe niba uri Ku gihagararo cyatuma Kristo adaterwa isoni no ku kwita umugeni we! Urebe koko niba Kristo yaramaze kuremerwa muri wowe!
Niba usanze atariko bimeze reka dufatanye gusenga iri sengesho!
Mwami Yesu, ndagushimiye ko wankunze ukanyitangira, nifuza gukora ibyo ushaka ariko nisanga mubitakunezeza, Mwami Yesu tsindira kamere y’icyaha iba muri njye, unsukire Umwuka Wera ambere umuyobozi kugirango nsohoze ugushaka kwawe, mu izina rya Yesu mbisabye nizeye urakoze! Amen.
Imana ibahe umugisha.
NDACYAYISABA Faustin.


text:
Kuri uyu wa gatatu nibwo President wa Leta zunze ubumwe za Amerika Barack Obama, yumvikanye asabira mu isengesho abakristo barimo gutotezwa hirya no hino ku isi.
Christian today.com yatangaje ko Obama yatangaje ibi ubwo yavugaga ko mu masengesho azwi ku izina rya Ash Wednesday muri gahunda yo gutangiza amasengesho ategura Pasika cyangwa se benshi bazi ku izina ry’igisibo ( ahuza abakomotse mu madini n’amatorero atandukanye).
Ati ‘’Dusengera abantu bababaye, harimo n’abakristo barimo guhohoterwa kandi nta wo kubavugira bafite bazira imyizerere yabo,’’ Ibi Obama yavuze ko yabitangaje mu izina rye bwite ndetse n’umugore we, Michelle.
Ubusanzwe uyu ibi ni ibihe by’amasengesho biba bigizwe ahanini n’igihe cyo kwitekerezaho, kwihana, abantu bakivugurura, bakanafata umwanya wo kongera kwiyunga n’Imana ndetse n’abandi bantu mu gihe cyo kwitegura umunsi mukuru wa pasika.
Obama ati ‘’ Dufatanya na za miliyoni z’abantu hano iwacu no hirya no hino ku isi tugashimira Imana igitambo yatanze, binatwerekeza mu bihe byo kwizihiza Pasika.’’
Mu minsi yashize Obama yanenzwe bikomeye kutagira icyo akora mu kurengera abakristo, barimo bakandamizwa n’imitwe ya Kisilamu, mu Burasirazuba bwo hagati. Yaje no kumvikana kandi avuga ko atemeranya n’ibitekerezo by’umukandida Donald Trump wiyamamariza kuyobora Amerika, wavugaga ko azakumira abo mu idini ya Isilamu binjira mu gihugu cya Amerika.
Aherutse kuvuga ko ngo abona abantu bose ari abana b’Imana, kandi bavutse bangana, bafite agaciro gahwanye. Ibi ngo akaba asanga buri muntu yari akwiye kwishyira akizana, hadashingiwe ku myizerere ye.


text:
Mu ndirimbo za nyuma za KGB yaririmbyemo, Henry Wow avugamo ijambo ‘Urupfu’
Nyuma yo kubura mugenzi wabo, abagize itsinda KGB bashyize hanze indirimbo yitwa “Abana b’Umuhanda” iri mu njyana y’umudiho gakondo; iyi ndirimbo ikaba irimo igitero Hirwa Henry (Wow) yumvikanamo avuga ijambo urupfu.
Ni indirimbo KGB baririmbamo ibibazo abana bo ku muhanda bahura na byo, basa n’ababatabariza.
Muri iyi ndirimbo ijwi rya Henry ryumvikana agira ati “Njyewe Henry Wow ubu narumiwe, benshi twakuze ubuzima butugoye. Getto life aho ni ho twahuriye dukundanye. Erega benshi twakundaga (...)
Nyuma yo kubura mugenzi wabo, abagize itsinda KGB bashyize hanze indirimbo yitwa “Abana b’Umuhanda” iri mu njyana y’umudiho gakondo; iyi ndirimbo ikaba irimo igitero Hirwa Henry (Wow) yumvikanamo avuga ijambo urupfu.
Ni indirimbo KGB baririmbamo ibibazo abana bo ku muhanda bahura na byo, basa n’ababatabariza.
Muri iyi ndirimbo ijwi rya Henry ryumvikana agira ati “Njyewe Henry Wow ubu narumiwe, benshi twakuze ubuzima butugoye. Getto life aho ni ho twahuriye dukundanye. Erega benshi twakundaga barapfuye (...).”
Ubwo yahaga IGIHE iyi ndirimbo, Skizzy yatangaje ko hari izindi ndirimbo za KGB zirimo ijwi rya Henry Wow ziri mu nzira.
Hirwa Henry waririmbaga muri KGB yapfuye tariki ya mbere Ukuboza 2012 arohamye mu kiyaga cya Muhazi, aho yari yagiye gutemberana n’inshuti ze.
Umva iyo ndirimbo hano
Location: Ndamage Building 4th floor
P.O Box: 3477 Kigali- Rwanda
Phones:
+250 788 74 29 08, +250 788 49 69 15, +250 725 94 66 08
Email:
[email protected], [email protected]


text:
Inkomoko y’umugani ’Bateye Rwaserera’
Uyu mugani bawuca iyo babonye abantu basahinda bateye imvururu, niho bavuga ngo ‘Bateye rwaserera!’ Wakomotse kuri Rwaserera w’i Rusororo mu Rukaryi (Kigali); ahagana mu mwaka wa 1700.
Ubwo hari ku ngoma ya Cyirima Rujugira, maze hatera akanda k’inzara, kayogoza u Bwanacyambwe n’u Rukaryi n’u Buganza; abantu bo muri utwo turere bicwa n’inzara karahava. Mu Rukaryi, i Rusororo hagatura umugabo witwa Rwaserera, akaba umukungu ukomeye cyane, afite amasaka yuzuye ibigega; abantu bo muri utwo turere (...)
Uyu mugani bawuca iyo babonye abantu basahinda bateye imvururu, niho bavuga ngo ‘Bateye rwaserera!’ Wakomotse kuri Rwaserera w’i Rusororo mu Rukaryi (Kigali); ahagana mu mwaka wa 1700.
Ubwo hari ku ngoma ya Cyirima Rujugira, maze hatera akanda k’inzara, kayogoza u Bwanacyambwe n’u Rukaryi n’u Buganza; abantu bo muri utwo turere bicwa n’inzara karahava. Mu Rukaryi, i Rusororo hagatura umugabo witwa Rwaserera, akaba umukungu ukomeye cyane, afite amasaka yuzuye ibigega; abantu bo muri utwo turere bakajya bamucaho inshuro, ndetse n’abafite ibimasa n’amasuka akabahahira.
Inzara igumya guca ibintu muri utwo turere. Bukeye umugabo wari utuye i Buganza bwa Shyiramuruzi witwa Rubanguka rwa Mpama arikora ajya gukeza Rwaserera. Ageze iwe, ati ” :Nje kugukeza ngo unsindire iki cyago cy’inzara.”
Rwaserera aramwemerera aramuhaka amushyira mu bahinzi be. Bukeye Rwaserera ajya kureba uko abahinzi be bahinga. Ageze yo asanga Rubanguka yihagarariye. Amubonye aramutonganya, aranamutuka cyane ati”: Dore ngo iyo nyana y’imbwa w’Umuganza w’umudeshyi ngo irandeheshereza abahinzi; nkabona iwanyu mwararimbuwe n’inzara ni ubwo bunebwe bwanyu!”
Rubanguka abyumvise ararakara, isuka ayijugunya hasi aragenda n’incuro yaciye arayita; ataha iwabo i Shyiramuruzi. Agezeyo abitekerereza abaturanyi be, ababwira uko Rwaserera ari umugome wasagutswe n’umurengwe bikabije.
Amaze kugenda Rwaserera biramubabaza, ati: ”Nta wundi muganza nzongera guhingisha cyangwa ngo muhahire.” Kuva ubwo, uje guhakwa kwa Rwaserera akabanza kumubaza aho aturuka yamubwira ko aturuka i Buganza, akamwirukana. Abanyabuganza babura aho bahahira.
Haciye iminsi, Rubanguka abagisha inama yo gutera Rwaserera ngo bamunyage ubwo bukungu akangisha. Baranga, bati:”Nta bwo twakwiteza umuntu ejo bitazatugwa nabi mu batware cyangwa ibwami”; abandi barembejwe n’inzara baremera bati:”Tuzamutera ahubwo bazatwice aho kwicwa n’inzara!”
Nuko ngo bugorobe, baboneza iy’i Rusororo ijoro ryose umuseke wa mbere utambitse bavuza induru ndende, bati:”Umwami yatanze Rwaserera!” Rubanda bakangukira hejuru, abanyenzara bose babyumvise batanguranwa kwa Rwaserera; mbese igihugu cyose kirashika n’isahinda gitera Rwaserera!” Baramusakiza basahura ibyo yari afite byose. Urugo baruha inkongi, ahari iwe haratikira hazize uwo mucancuro Rubanguka rwa Mpama w’i Shyiramuruzi.
Kuva ubwo rero, babona abantu benshi bari ku musozi basahinda, bakavuga ngo”Bateye rwaserera”. Ubwo baba babagereranya n’abateye Rwaserera w’i Rusororo azize agasuzuguro n’umurengwe.
Byakuwe mu gitabo "Ibirari by’insigamigani"
Location: Ndamage Building 4th floor
P.O Box: 3477 Kigali- Rwanda
Phones:
+250 788 74 29 08, +250 788 49 69 15, +250 725 94 66 08
Email:
[email protected], [email protected]


text:
Nk’uko dusanzwe tubibagezaho mu rwego rwo kwamamaza imirimo Imana ikora mu buhamya bw’abantu batandukanye haba mu Rwanda ndetse no hirya no ku isi, ubu tugiye kukugezaho kimwe mu bice bigize ubuhamya burebure bw’umukozi w’Imana Barakagira Pascal.
Ubusanzwe asengera mu itorero rya ADEPR, akabarizwa muri Paruwasi ya Nyakabanda. Atuye mu mujyi wa Kigali. Icyakora yavukiye mu ntara y’Amajyepfo, ubu ni mu karere ka Gisagara, ibo ku ivuko hakaba ari muri Gisagara, ku musozi wa Save ureba ku i Taba muri Huye. Arubatse afite umugore n’abana babiri.
Muri iki gice cy’ubuhamye bwe, ugiye kumva ukuntu Imana yamurokoye urupfu rukomeye kubera umugambi w’Imana yari imufiteho. Imana yamukijije urupfu nyuma yo kumara iminsi 20, umuryango we uziko yapfuye, uruzi rwamutwaye ariko Imana ikabana nawe mu buryo butangaje.
Ev Pascal Barakagira
Bijya gutangira, arakubwira uko byagenze:
‘’Nari niyicariye ahantu ku iteme, ndimo gucuruza utuntu mu gakarito ntegereje abakiriya bava mu mujyi wa Huye na Kigali. Hari umusaza wigenderaga n’igare wari usanzwe atwara igare. Icyo gihe imvura yari yaguye nyinshi cyane, hari umugezi witwa Rwasave wari wuzuye cyane, noneho wa musaza amanuka n’igare yihuta abura feri, nkaho yakaboneje ku iteme arazungazunga arangonga mpita ngwa muri ya mazi yuzuye, mboneza muri ya mazi, abantu baranshaka barambura, kuko amazi yarantwaye nza guhagama muri bya biti biba bikikije umugezi, birumvikana ndabura.’’
‘’Nyuma y’iminsi myinshi, Imana yakoze igitangaza inkirisha inka ku bintu utabasha gusobanukirwa. Muri iki gihe nize ijambo rimwe ko ijambo ry’Imana ari ukuri kandi ko n’ibiti n’amabuye byakorera Imana. Ubundi abantu ntibakwiye kwirata ko bakorera Imana, bakwiye kwishimira ko bahamagawe n’Imana bagakunda gukorera Imana. Hanyuma Imana ibana nanjye, inkura muri bya biti.
Uko inka yankuye mu biti, Imana ikayinyuzamo ubutabazi
Inka yaraje ishyira amahembo muri bya biti, iranyeganyeza, ndamanuka ngwa muri ya mazi. ‘’ Reka mbitekereze nta Mana yabimbwiye, ni uko mbyibwira ntumbaze ngo nibyo? ‘’ nkeka Imana yarashyize ubwenge muri ya nka iratekereza, iti ‘’uyu muntu nimusiga hano arapfa.’’ Ijomba ihembe ryayo mu rubavu ijugunya hakurya mu murima w’ibijumba n’ubu ndacyagendana inkovu aho yashise ihembe.
Ako kanya inka yahise ijya mu byuzi bya kaminuza i Butare aho bita mu Rwasave, hari ukuntu bubakira inkoko n’inkwavu ariko bakubakira hejuru y’ibyuzi, iyo nka rero ijya gusenya twa tuzu. Njya nibwira ko ari Imana yayikoresheje kugira ngo abantu nibayibona baze bayirukankana, nayo yiruke igaruka aho ndi. Nicyo gituma nkunda ijambo ry’Imana rivuga ngo ‘’Udutabare umubisha, kuko gutabara kw’abantu kutagira umumaro.’’ Ikindi Bibiliya iravuga ngo ‘’Iyaba Uwiteka atari we wabaye mu ruhande rwacu, ibyaduhagurukiye biba byaratumize bunguri.’’ Zaburi 124
Ubwo inka barayirukankanye, igeze aho ndyamye irahagarara, abantu barambona bareka inka bakurikirana umuntu umeze nk’uwapfuye, barandeba, barantwara, banjyana mu bitaro bya Kaminuza, abaganga bankorera ubuvuzi, banyitaho, bankorera ibyo bagombaga kunkorera, basanga ndacyahumeka, ndi muzima, ndavurwa maze gukira ubuzima buromgera buragaruka, n’ubu ndacyahumeka kuko Imana ari umukozi w’umuhanga.
Aho hantu nahamaze iminsi 20, kuko imvura yari yaguye tariki 2, mboneka ku itariki 22, narabyimbye inda, narabaye nabi cyane, urumva nagombye kuba narapfuye, ariko kubera umutima w’imbabazi Imana ifite, irandinda mu bintu bigoye kumvikana.
Aha naho ndashaka kwibutsa abantu ko Imana itarindira umuntu ubusa, yari igambiriye kuzangira uw’umumaro. Hari abantu bariho, bakagira ngo ni ukubera ubwenge cyangwa izindi mbaraga zabo, ariko Imana isigaje umuntu kugira ngo agire ikindi kintu amarira Imana, ugire ikindi uyikorera.
Imana yabanye nanjye ndakira neza kuva icyo gihe mu mwaka w’1996 kugeza n’ubu, ndi muzima ntakibazo n’ibizamini bizima ndabifite rwose, n’ubwo namaze iyo minsi yose abantu baziko natwawe n’umugezi nkaba narapfuye. Umugambi w’Imana niwo wankurikiranye.
Tuzakomeza n’ibindi bice by’ubuhamya, tuzacikwe,…….. hari ibyo usoma ukumva ntibyashoboka kubera uko ubyumva ukurikije n’ibyo usanzwe uzi, ariko burya ibidashobokera abana b’abantu ku Mana birashoboka. Imana ikora ibyo ubwenge bwacu budashyikira, hari ibyo wumva utabona uko ubishyira ku mutwe w’umwana w’umuntu, kuko Imana yabikoze mu bubasha bwayo, amen.
Innocent Kubwimana/Ubugingo.com


text:
Israel ni igihugu kivugwa cyane n’abakirisitu ndetse benshi bagifata nk’igihugu cy’isezerano kinagarukwaho cyane muri Bibiliya. Hari benshi bajya kugikoramo ubukerarugendo, bakanakuraho amazi n’imbuto bita iz’umugisha. Igitangaje cyane ariko, ni uko abaturage bagera kuri 98% b’iki gihugu, batemera Yesu nk’Umwana w’Imana ndetse badakozwa na gato iby’ubukirisitu.
Mu gihugu cya Israel, imyemerere yiganzayo cyane ni iya kiyuda (Judaism), kuko abagera kuri 75.1% ari bo bafite iyo myizerere ihabanye cyane no kwemera no kwizera Yesu Kristu. Muri iki gihugu hanabayo indi myemerere n’amadini atandukanye, muri ayo hakaba harimo n’ishingiye ku kwemera kwa gikirisitu ifitwe n’abagera kuri 2% gusa.
Kuva mu myaka 2000 ishize, abaturage benshi ba Israel bazwi nk’Abayahudi, bazirana cyane n’imyemerere ishingiye ku kwizera Yesu Kristu wari umuyahudi nka bo, ngo bamwizere nk’umwami n’umukiza wabo.
Abayahudi kugeza magingo aya, bizera cyane idini rya kiyuda, rifata Yesu nk’umwarimu mwiza ndetse n’intumwa y’Imana ariko byagera ku kumwemera nka Mesiya bakabyamaganira kure, aho bavuga ko Imana ari imwe rukumbi, Yesu akaba adakwiye kwitwa Imana cyangwa Umwana wayo.


text:
Muri iki gitekerezo, agaragazamo kandi ko impaka ku Itegeko Nshinga zitigeze ziba mu buryo bwa nyabwo ngo Abanyarwanda bagaragaze ibyiyumviro byabo ku ivugururwa ry’Itegeko Nshinga uko bikwiye.
Iki gitekerezo kiragira kiti "Mu cyerekezo cy’amatora y’Umukuru w’Igihugu mu Rwanda muri 2017 n’ibisabwa guhinduka mu Itegeko Nshinga, Nankana ni Perezida Kagame. Aho bigeze amagambo yahariwe Nankana. Abaturage barasabye Inteko Ishinga Amategeko irabaha. Tuzirikane ko Nyir’ubwite we ntacyo aravuga yeruye. Ese aramutse avuze ngo OYA?
Burya kimwe mu bivuna Umukuru w’Igihugu uwariwe wese ku Isi, n’uko nubwo agira abajyanama benshi, kenshi iyo ajya gufata icyemezo aba ariwe wenyine n’umutimanama we.
Mu Bubiligi higeze kubaho ubwo uwari umwami Baudoin ariwe Mukuru w’Igihugu yagejejweho itegeko (gukuramo inda cyangwa avortement cyangwa abortion) ryatowe n’Inteko Ishinga Amategeko ngo arisinye, we asanga icyo rivuga kinyuranye n’imyemerere ye.
Byabaye ngombwa ko Baudoin ava ku bwami kugira ngo bigaragare ko igihugu kitagifite Umukuru wacyo kugira ngo Perezida w’Inteko Ishinga Amategeko abe ariwe usinya iryo tegeko. Nyuma umwami arongera asubira ku ngoma ye. Icyo gihe Baudoin nta wundi mujyanama yumviye uretse umutimanama we.
Perezida Kagame nawe nk’Umukuru w’Igihugu cy’u Rwanda, ashyikirizwa amategeko menshi agahabwa inama nyinshi, ariko iyo ajya gusinya aba ari wenyine.
Twibuke ko yifuje mu biganiro bimwe yagiranaga n’abanyamakuru, ko aho igihe kigeze, hatangizwa impaka zisesuye, Abanyarwanda bakamuha neza ibitekerezo byimbitse byamwemeza ishingiro n’agaciro k’ibitekerezo byemeza ko ingingo ya 101 y’Itegeko Nshinga yahindurwa, abadashaka ko iyo ngingo yahinduka nabo bakamunoza mu nama shingiro zabo.
Mu gihe we azahitamo icyo azatangariza Abanyarwanda n’amahanga, azaba ari wenyine. Ariko njye ikibazo mpaye abasoma ibi; Ese mubona impaka Perezida yifuje zarabaye?
Izo mpaka zisesuye ntizumvikanye bihagije, n’izumvikanye ntizasembuye izindi.
Ubundi igihe cy’amatora ni ishuri Kaminuza n’urubuga rwa demokarasi. Ni indorerwamo yerekana ko abaturage bumvise koko ko aribo batanga ubutegetsi bakabuha uwo bashaka, bakanabwambura utakibanogeye. Ni igihe amashyaka n’itangazamakuru bagaragaza icyo babereyeho cyo kumurikira abaturage. Ni naho buri shyaka ryumvikanisha umwihariko waryo mu gusesengura no gusobanura ibibazo by’igihugu ryerekana umurongo waryo mu kubikemura.
Uretse kubivugira mu nama z’umwiherero, nta cyicaro cy’ibiganiro cyahuje abahagarariye amashyaka atandukanye bumvikanisha icyo buri wese ashimangira mu mahame y’ishyaka rye kijyanye n’amatora y’Umukuru w’Igihugu, manda zingahe zizaba ngombwa kugira ngo intebe y’Umukuru w’Igihugu ihabwe undi mushya?
Imyaka irindwi ya manda izakomeza ityo cyangwa nayo yasubirwaho? Umwanya wigeze kubaho wa Visi Perezida kuki utakomeje aho Kagame abereye Perezida, basanze se utarukenewe? Uwawukoreyemo se nawe niko abibona mu gihe politiki y’u Rwanda yagutse cyane haba mu miyoborere y’imbere mu gihugu haba mu ruhando mpuzamahanga?
Imiterere y’ubutegetsi bushingiye ku bubasha buhanitse bwahariwe Umukuru w’Igihugu cyangwa Inteko Ishinga Amategeko cyangwa busaranganyije hombi ubwo twakoresheje cyane ni ubuhe kandi twakomeza gute?
Politiki y’ubwumvikane (large consensus) n’isaranganya ry’ubutegetsi (power shairing) twemeje tugisohoka muri Jenoside, biracyari ngombwa ko ariyo dukomeza kugenderaho cyangwa twahindura, ishyaka ritsinze rikayobora, abatatsinze bagakora umurimo wabo wo gukurikira politiki ikorwa bayinenga cyangwa bayishima ariko cyane cyane bakumvikanisha uburyo bw’akarusho bo bakwifashisha abaturage nibaramuka babahaye ubutegetsi.
Ibi bijyana no gushyiraho statut y’abanyapolitiki batagize amahirwe yo kubona amajwi ahagije yo kujya mu buyobozi (Sinkunda ijambo opposition kuko abari mu buyobozi n’abatarabuhawe n’abaturage, bose bakomeza gutekereza no gukorera aheza h’ejo hazaza) bagahabwa umutekano n’umudendezo wo gukomeza gukora nta nkomyi igihe badatatiye ubumwe bw’Abanyarwanda.
Ibyo byiyumviro byatekererezwa hamwe na manda y’Umukuru w’Igihugu yibanzweho by’umwihariko, nabyo bigahabwa umwanya mu mpinduka z’Itegeko Nshinga. Icyagaragaye ni iki?
Mu gihugu, hari impanda z’abaturage bashaka ko Ingingo ya 101 ihinduka batura inkangara zuzuye inyandiko mu Inteko Ishinga Amategeko. Bamwe bati ni ku nyungu z’u Rwanda n’abarutuye, abandi bati Kagame yatugejeje kuri byinshi by’iterambere.
Ibyo birigaragaza ariko niba hari n’icyago cyatera u Rwanda FPR iramutse itanze undi mukandida cyangwa akava mu yandi mashyaka, haze impaka zisobanurire abaturage ishingiro ry’izo mpungenge.
Icyo cy’uho gituma abahanganye n’ubuyobozi Abanyarwanda bishyiriyeho bamamaza ko ibyo Abanyarwanda bakora babikorera mu bwoba baterwa n’ubutegetsi buriho. Ariko uwashaka yabirebera ku ruhande rw’uko abakora iyo propaganda aribo bateye ubwoba Abanyarwanda kandi barabigaragaje na za grenade zahitanye inzirakarengane muri Kigali n’ahandi. Iki gihe Abanyarwanda ntibabura kubona nabo ko Perezida Perezida Kagame ariwe ushoboye guhangana n’iryo terabwoba.
Abareba abahanga babarirwa mu Muryango FPR-Inkotanyi babonamo abakandida ku ntebe y’Umukuru w’Igihugu, Muzehe Tito Rutaremara yaravuzwe, Sezibera Richard yaravuzwe, Donald Kaberuka yaravuzwe, Madamu Jeanette Kagame yaravuzwe, Louise Mushikiwabo yaravuzwe. Impaka zisesuye zajyaga kumvisha Abanyarwanda igituma hari bamwe batekereza kuri bariya bantu. Ingufu bababonamo ni izihe? Ese uyu n’uriya yageza iki ku Rwanda n’Abanyarwanda? Ni iki cyamufasha kugeza Abanyarwanda ku mihigo yabo? Ni iki cyamubangamira?
Mu bavugira inyuma y’Igihugu banenga imiyoborere y’u Rwanda, nta gishya cyumvikanye kitari uko basanzwe n’ubundi nta cyiza babona gikorwa mu Rwanda. Ubu basimbukiye ku ifatwa ry’umwe mu basikirare bakomeye bamugira iturufu rya propaganda yabo.
Mu Inteko Ishinga Amategeko nta mpaka zumvikanye zongera kumurikira Abanyarwanda agaciro k’Itegeko Nshinga, ko nta rindi tegeko, ko nta n’umuntu uri hejuru yaryo. Habaye ibirori byo guha umugisha ibyifuzo by’abaturage hatabanje ibiganiro bitwibutsa ihame rya demokarasi rishingiye ko ubutegetsi ari ubw’abaturage. Nibo bafite ububasha bwo kwishyiriraho abayobozi no kubakuraho kandi ubutegetsi bukora mu izina ry’abaturage.
Ayo mahame amaze kwibutswa hajyaga gukurikiraho impaka z’ibitekerezo binyuranye byumvisha abaturage impamvu ibyo twemeraga ko ari byiza muri 2003 nka manda ebyiri zidasubirwamo kuri Perezida ubu tutagifite iyo myumvire.
Hakagaragara ababishyigikira basesengura icyiza cya manda ebyiri z’imyaka irindwi ; n’ababirwanya bakagaragaza inenge za manda ebyiri zuzuje imyaka 14.
Hakaba n’igice cya gatatu gitanga ubundi buryo bwakoreshwa nka manda eshatu z’imyaka ine buri manda. Icya kane kikaba wenda abadashaka ko habaho inzitizi ku nshuro Umukuru w’Igihugu ashobora kongera kwiyamamaza.
Hakurikijwe ko ahenshi i Burayi no muri Afrika hakunze kuvugwa manda ebyiri z’imyaka itanu buri manda nabyo bigahabwa umwanya wabyo. Ibi byagaragaza ko Inteko Ishinga Amategeko itagizwe n’umutwe umwe gusa.
Tubihuza gute na Demokarasi nayo twubaka? Icyo ntikigoye kugisubiza kuko Itegeko Nshinga ryateganyije uko rishobora kuvugururwa. Icyo ritateganije ni inyandiko (petitions) z’abaturage. Zaje zite rero. Forms zivugwa ko zuzuzwaga abaturage bagasinya zifite ubuhe buziranenge? Zihabwa akahe gaciro mu mategeko? Hagombaga signature zingahe kugirango Inteko iterane ifate umwanzuro?
Nanone mu Inteko Ishinga Amategeko haba haramuritswe n’izindi ngingo zasabiwe guhinduka cyangwa kuvamo n’impamvu shingiro y’izo mpinduka ikamenyekana.
Nta rirarenga ariko kuko ikizaha umugisha izo mpinduka n’impaka zisabwa ni referendum izashimangira noneho mu buryo buteganywa n’amategeko ibyifuzo by’abaturage. Impaka zizabanziriza iyo referendum zakosora ibyavuzwe haruguru.
Ngarutse ariko ku cyo natangiriyeho, ibyo byose twavuze haruguru birashoboka ariko Ijambo rya nyuma ni irya Perezida Kagame. Abanyarwanda bamusabye ko akomeza kubayobora, ni uburenganzira bwabo. YEGO cyangwa OYA ya Perezida Kagame, azayifata yihereye wenyine kandi azaba yumva ko aremerewe. Ntibizamuvuna cyane ariko kuko yiyemeje kwitangira u Rwanda n’Abanyarwanda.
Ku bashyigikiye YEGO, ibirori bikwiye kuzaba umunsi Perezida Kagame azavuga YEGO. Igishya Perezida Kagame yatangije muri communication ye cyanshimishije kurusha ibindi n’uko asura Abanya -Rutsiro, yashishikarije Abanyarwanda gushirika ubwoba bakajya bavuga icyo bashaka. Icyo ni icyayi cye akunda kunywa, azakomeze agisangize Abanyarwanda no muri manda ya gatatu.”


text:
UBURYO BWA KABIRI BWO GUSHIMA IMANA. Pastor Gatanazi
INTEGO : UBURYO BWA KABIRI BWO GUSHIMA IMANA
1 abatesalonike 5 :18, mu bibaho byose muhore mushima, kuko ari byo Imana ibashakaho muri Kristo Yesu.
Yobu 1 :20-22 , Maze Yobu aherako arahaguruka ashishimura umwitero we, arimoza yikubita hasi arasenga ati 21.“Navuye mu nda ya mama nambaye ubusa, nzasubira mu nda y’isi nta cyo nambaye. Uwiteka ni we wabimpaye, kandi Uwiteka ni we ubintwaye. Izina ry’Uwiteka rishimwe.” 22.Muri ibyo byose Yobu ntiyakoze icyaha, haba no kubiherereza ku Mana.
Ejo twavuze ko abantu batakibuka imirimo y’Imana cyangwa ntibahe agaciro ibyo Imana yabakoreye, ugasanga mu nsengero hashima gusa abakoze ubukwe, ukibaza niba aricyo gitangaza cyonyine Imana yakoze. Satani akoresha ubwoba n’isoni zo gushima. Kandi ubwoba ni icyaha. Hari n’abandi bamaze imyaka mu itorero bumva baramenyereye byose, bigatuma badashima. Abatazi kuzirikana ibyo Imana yabakoreye bikururira umujinya w ‘Imana.
Umubwiriza yaravuze ngo habaho umunsi wo kuvuka n’uwo gupfa ; umunsi wo guseka n’uwo kuboroga, ariko mu bibaho byose tugomba guhora dushima, wahura n’ibinezeza cyangwa wahura n’ibisharira.
Iyo abantu bahuye n’ibibasharira kenshi bakura Imana ku ntebe yayo, bakahicaza Satani , bakumva ko byose byatewe na Satani, bagatangira kumukuza, bakamuha ubushobozi adafite ; nyamara Yesu yashyize Satani munsi y’ibirenge byacu. Gushima Imana si ukuvuga gusa ibitangaza yakoze, niyo ntabyo yaba yakoze, tuyishime kubera imiterere yayo.
Yobu bamubwiye ko abana be bapfuye n’ubutunzi bwe bwashize, ntiyabiherereza Satani, ahubwo arahaguruka ashima Imana, aravuga ati Imana niyo yabimpaye none irabyisubije, nta jambo ribi ryavuye mu kanwa ke.
Hari irindi kosa rijya rikorwa mu itorero, ugasanga umuntu amaze icyumweru cyose avuga ukuntu yakoranaga na Satani, n’ibibi bakoreraga abantu, ugasanga ari ugukuza Satani ; barangiza ntibanashyireho icyumweru cyo kuvuga imbaraga z’Imana, uko ikomeye, iburizamo imigambi ya Satani. Bakirengagiza ko nta kintu na kimwe gica mu rihumye Imana, byose iba ibizi, ibitugeraho byose iba yabyemeye, kandi byose ni mu nyungu zacu.
Abaroma 8:28, Kandi tuzi yuko ku bakunda Imana byose bifataniriza hamwe kubazanira ibyiza, ari bo bahamagawe nk’uko yabigambiriye,
Ingaruka zo kudashima Imana
Abaroma 1:21-23, 21kuko ubwo bamenye Imana batayubahirije nk’Imana, habe no kuyishima, ahubwo bahinduka abibwira ibitagira umumaro, maze imitima yabo y’ibirimarima icura umwijima. 22.Biyise abanyabwenge bahinduka abapfu, 23.maze ubwiza bw’Imana idapfa babuhindura ibishushanyo by’abantu bapfa, n’iby’ibiguruka, n’iby’ibigenza amaguru ane, n’iby’ibikururuka.
kudashima ni icyaha. Kuko aba bantu bamenye Imana ntibayubaha, ntibanayishima, bahinduka ibirimarima, bituma Imana ibareka, ngo bakore ibyonona.
Iyo utabasha gushima Imana muri byose, habaho idolaterie (gusenga ibigirwamana). Nawe ubwawe wakwibera ikigirwamana igihe cyose wumva ko ibyo wagezeho byose ari imbaraga zawe, ukajya wivuga ibigwi cyangwa ukaramya inshuti zawe wumva ko arizo zagushoboje kugera kubyo ufite.
GUSHIMA IMANA NI ITEGEKO KU BAMENYE IMANA.


text:
Céline, izina ry’umuntu ukora icyo akunze
Céline ni izina rifite inkomoko mu kilatini ku izina Caelius risobanura ikirere ariko mu Kigeriki iri zina risobanura ukwezi. Bamwe bandika Celine, Celeste, Celina, Selene.
Bimwe mu biranga ba Céline
Céline arangwa no gukunda akazi akora, arakitangira ku buryo ashobora no guha agaciro gake umuryango we ahugiye mu kazi.
Avuga make ubundi agakora, iby’uko ashoboye cyangwa adashoboye abigaragariza mu kazi.
Ni umuntu umenyera vuba , niyo nta byinshi muravugana aba yamaze kukwisanzuraho ku buryo hari ubwo bifatwa nko gushyanuka cyangwa kubahuka.
Ni umunyakuri, arigenga kandi akunda ibintu byo gukina amakinamico, kubyina, gushushanya, ubucuruzi n’ibindi.
Akunda imideli, aba yumva yatsinda mu byo akora byose, ikindi kandi akunda ubuyobozi.
Ibyamamare byitwa iri zina
Nubwo habarurwa abantu benshi bitwa ba Céline, uzwi cyane na benshi ni umuririmbyikazi wo muri Canada wavukiye i Quebec Céline Marie Claudette Dion.
Marketing
4546
Editor
078 827 26 21
Management
0788 74 29 08 / 0788 49 69 15
Emails: [email protected], [email protected]


text:
Ibanga ryo kugira Umugisha!
Mukundwa, ndakwifuriza kugira umugisha muri byose ndetse, ubuzima buzira umuze, ndetse no gukura mu mwuka, nk’uko tubisanga muri 3 Yohana 2.
Umugisha nagereranya no kugira ibintu bisaga, kwaguka cyangwa kugira ubuzima buzira umuze, ni bimwe mu bigize UMUTEGURO W’IMANA ku muntu wese uyizera agakora ibyo IJAMBO ryayo rimusaba. Ni yo mpamvu YESU UMWUNGERI MWIZA yaje, kugira ngo intama ze zibone ubugingo kandi zibone bwinshi, nk’uko tubisanga muri Yohana 10:10.
• Mbese ni gute wagira umugisha kandi ukagumana ubukire igihe cyose?
Mu Migani 10:22 haranditswe hati: “Umugisha Uwiteka atanga uzana ubukire, kandi nta mubabaro yongeraho.” Aha twakwanzura ko ubukire burambye buturuka kuri DATA WA TWESE WO MU IJURU, uha abo mu isi bose bamwizeye bose ibyo bakennye. Urugero rwiza ni urw’Abisiraheli, ntacyo baburaga. Imyambaro yabo ntiyigeze ibasaziraho, n’ibirenge byabo ntibyigeze biteguza mu gihe cyose cy’imyaka 40 bamaze bagenda mu butayu. Ibi bihamywa n’umuhanuzi Nehemiya 9:21.
Abakristo benshi biruka inyuma y’ubutunzi, bakigora muri byinshi ngo bagere ku bukire. Aha baba bibagiwe iri jambo riboneka mu Migani 23:4 ngo: “Ntukarushywe no gushaka ubutunzi, ihebere bwa bwenge bwawe.” Mu by’ukuri, KUBAHA UWITEKA ni ko kuzana ubukire.
Bitewe n’uko ABAGORE B’ABANYABWENGE bubashye Imana, Yabahaye umugisha mu ngo zabo, nk’uko tubisoma mu Kuva 1:21. Hahirwa umuntu wubaha UWITEKA, akishimira AMATEGEKO Ye. Urubyaro rw’uwo ruzagira amaboko mu isi, Umuryango w’abatunganye uzahabwa umugisha. Ubutunzi n’ubukire biri mu rugo rwe, gukiranuka kwe guhoraho iteka ryose (Zaburi 112:1-3).
Iyo IMANA ISHOBORA BYOSE yishimiye umuntu, imuha umugisha we n’umuryango wawe wose, nk’uko byagendekeye Obededomu (Obed-Édom), nk’uko tubisoma muri 2 Samweli 6:11. Ikindi, gukiranuka kuzana umugisha urambye, nk’uko Dawidi yabyanditse muri Zaburi 37:25-26:
“Nari umusore none ndashaje, ariko sinari nabona umukiranutsi aretswe cyangwa urubyaro rwe rusabiriza ibyo kurya. Agira ubuntu umunsi ukira, akaguriza abandi, urubyaro rwe rukagira umugisha.”
Iyo ubugingo bwawe buhawe umugisha, uba uwubonye no mu bundi buryo bwose bwo mu buzima busanzwe.
Iyo uhawe umugisha, ugomba kumenya kuwucunga no kuwubyaza umusaruro. Ibi wabigeraho unyuze mu nzira yo KUBAHA IJAMBO RY’IMANA. Nk’uko tubisoma mu Migani 11:24 kugira neza ni yo soko y’ubukire. Ni yo mpamvu dusabwa gutanga icya cumi, kugira ngo UWITEKA NYIRINGABO aduhundagazeho imigisha, kuko umwima ibye aba yifungiye umugisha nk’uko tubisoma muri Malaki 3:10-12.
Abakristo benshi bariganya Imana ku cya cumi n’amaturo, kandi bakinubira ibibazo by’ubukene bahura na byo, kandi rimwe na rimwe baba bafite imishahara minini. Ni uko ISEZERANO ry’Imana riba ridafite umwanya muri bo. Muri Matayo 23:23, UMWAMI YESU adusaba kutirengagiza gutanga icya cumi, ari ryo banga ry’umugisha ku muntu wese ukurikiza urugero rw’Aburahamu na Yakobo. Uyu ni we uzasarura byinshi.
Ni na ko bizagenda ku muntu wese wumvira ijambo ry’Imana, azahorana ubuzima buzira umuze, nk’uko tubisoma mu Migani 4:20-21. Kuko tutareba ku biboneka nk’uko tubisoma mu Baheburayo 11:3. Ariko byose byaremwe n’IMANA NZIMA YONYINE ibasha gukora ibiruta cyane ibyo dusaba ndetse n’ibyo twibwira, nk’uko tubisoma mu Befeso 3:20.
Witware neza imbere y’Imana, ukore ubushake bwayo, ni bwo uzabona umugisha wowe n’umuryango wawe.
Inyigisho yatanzwe na Pasteur Givelord.


text:
Television imwe yakoze inkuru y’ukuntu amategeko icumi Imana yahaye Mose yagabanuka akava ku icumi akagera kuri atandatu. Tutagiye muri byinshi, hari abinjira mu mburanya bavuga ko Mose ariwe watumye haza ariya mategeko akarishye .
Ariko Mose ntabwo ari umwanditsi w’amategeko, ntabwo ari umwe mubavuye mu Ijuru bazanye amategeko. Iyi nkuru yasohotse mu minsi mike President wa Leta zunze ubumwe za America yemeraga ko ababana bahuje ibitsina babana. Ese buri wese afata Imana nk’iyagaciro muri iyi minsi? Kuri benshi Imana ni nk’imbaraga zitazwi zahantu ho mu kirere ziri ahantu runaka kugira ngo ziturinde, ariko ntiyite cyane mu kutureba . Ni gute ufata Imana mu by’ukuri? Ni gute ufata amategeko yayo? Ese ugira ubwoba iyo wishe rimwe mu mategeko y’Imana? Cyangwa uterwa ubwoba niyo wagize ibyo ukora bibi Pastor wawe akaba yagukosora?
Ni gute ufata mu by’ukuri umusaraba aho Kristo yapfuye kubwawe? Ntabwo ubyizeye? Niba utabyizeye byo ntukabifate nk’ibyagaciro. Buri munsi abantu benshi bava muri uyu mubiri bajya aho bazaba iteka.
Benshi baha Imana agaciro iyo bageze mu byago
Mu gihe umuntu aba amaze gupfa abantu batangira kuvuga Imana ndetse bakayiha agaciro muri uwo mwanya, hari yewe n’abamusengera ngo Imana imwakire ariko atari akijijwe ubugingo bwe buba bw’amaze kugera iyo bujya. Ese wowe uri muruhe ruhande? Nihe wajya upfuye none ? Mose yari umuntu nta nikindi kirenzeho, abashumba bawe ntabwo ari Imana ntabwo ukeneye no gucirwaho urubanza nabayobozi bawe b’umwuka. Ahubwo uzahagarara imbere y’umuremyi wawe umunsi umwe, kandi uwo munsi uzamwibaha unamutinye. Abanyabwenge ku isi ni abibuka ko bishe amategeko y’Imana bakibuka no gusaba imbabazi . Aba banyabwenge bibuka ko Kristo yababarira ibyaha byabo akabaha umutima mushya. Niyo mpamvu bamwizera by’uzuye kandi ko yapfiriye ibyaha byabo.
Ni gute bimeze kuri wowe? ufite ubusabane muri Kristo biciye mu kwizera Kristo? Niba atari byo nagukangurira gufata ibintu by’Imana ubikomeje.
Imana iradukangurira gufata icyaha nk’ikintu gikomeye tukanacyirinda , yabigaragaje abivuga muri aya magambo “Niba ikiganza cyawe cyangwa ikirenge kiguteye gucumura, gikureho ukijugunye. Byaruta kwinjira mu gihugu cy’ijuru udafite ikiganza cyangwa ikirenge. Kuruta kujugunywa mu muriro ubyujuje Matayo 18:8 waba mwiza mu isi nta biganza n’ibirenge kuruta ibyaha byakugeza mu kuzimu. Aimee Copeland ni umugabo w’imyaka 24 umunyeshuri wahuye n’ikibazo gikomeye cyo mu maraso. Ukuboko kwa Aime n’ibirenge bikurwaho mu rwego rwo kwirinda infection yava mu kuva kw’amaraso kwe.
Ibi byari bikomeye ariko abaganga n’umuryango umenya ko iki kibazo cy’amaraso cyari gikomeye. Ni kimwe na infection y’icyaha muri wowe mu bugingo bwawe …kandi iranyanyagira. Amaraso yonyine yagukiza ni amaraso ya Yesu yamennye ku musaraba kubwawe. Imana ntabwo yifuza ko wajya mu muriro niyo mpamvu yohereje umwana wayo ngo agupfire . Ushobora kwita kuri infection yawe ..n’imiti, ariko infection y’umwuka yo irakomeye! Amaraso ya Yesu yeza ibyaha byonyine iyo ushyize kwizera kwawe muri we.
Abantu bamwe bafata Imana n’ibyaha bakomeje. Abandi ntibabyiteho. Abantu bamwe bamenya Imana mw’ijambo ryayo . Abandi ntibabyiteho. Ushobora kuba umwe mubafite ibintu cyangwa ntugire byinshi, ushobora kuba ufite infection cyangwa ntuyigire, ushobora kubaho kubwa Kristo cyangwa ntubeho kubwe ushobora kujya mu ijuru cyangwa ntujyeyo. Ni igihe cyawe cyo gufata icyaha cyawe n’Imana ukomeje(Serious) icyaha ukacyirinda Imana nayo ukayegera.
Source: christianpost.com


text:
Jun 09, 2016 Bienvenu Ndacyayisenga Amakorali 0
Uyu muvugabutumwa Joyce Meyer umaze kugira imyaka 70 y’amavuko aherutse gushyira amagambo akomeye ku rukuta rwe rwa Twitter aho yavugaga ko mu buzima bwa Muntu haba hakwiye kwicara ugatekereza neza icyo ugiye gukora ukabanza ukagisha Mutima nama wawe kuko ingaruka zikurikiraho Atari wowe gusa zigaruka.
Joyce Meyer mu ijambo rye yagize ati;” Mu buzima iyo umuntu ahisemo neza, siwe gusa bigira umumaro ahubwo aba ahitiyemo abana be ibyiza gusa. ” N’ubwo amahitamo meza y’umuntu agirira abuzukuru be umumaro,Joyce Meyer akomeza avuga ko guhitamo nabi nabyo, burya ngo uba uhemukiye abana bawe kuko ingaruka zibageraho.
Ubu butumwa bwe bukaba bukangurira abantu bose kurangwa n’amahitamo meza mu buzima bwabo.Gutunga Yesu Kristo nk’Umwami n’Umukiza niyo mahitamo aruta andi yose kuba meza, kuko iyo ubikoze gutyo n’indi byose ukora ubigiriramo umugisha kubwo gutunga uwo Mwami.
Mbibutse ko uyu munsi ku wa mbere ndetse n’ejo kuwa kabiri Joyce Meyer ari kwigisha ku ijambo rivuga ngo Ese utekereza ko Imana ikurakariye? Joyce Meyer ati “Siko biri kuko igufata nk’Umwana wayo ahubwo yifuza ko uyihora iruhande”
happy wheels
Jan 05, 2017 0Share this on WhatsAppAbakora umwuga w’uburaya mu Karere ka Rubavu bavuga ko basanga bidakwiye ko baguma muri uwo mwuga, ariko ko bisanga bakiye abagabo kubera kubura igishoro. Rubavu, ni akarere...
Dec 29, 2016 7
Dec 27, 2016 29
Jan 14, 2017 1Share this on WhatsAppNyakubahwa mutahira w’Intore, mbanje kugusuhuza! Ubumwe, Amahoro n’ubworoherene ni biganze muri twe, Ingengabitekerezo ya Jenoside tuyirandurane n’imizi yayo yose,...
Jan 10, 2017 0
Jan 01, 2017 0


text:
Abakora imirimo nsimburagifungo (TIG-Travaux d’Interets Général) mu karere ka Ruyumba, umurenge wa Nteko, mu ntara ya Gitarama, ubu bagiye kuhamara hafi ukwezi. Ibikorwa by’iyo mirimo nsiburagifungo byatangijwe ku mugaragaro taliki ya 25 z’ukwezi gushize. Abakora icyo gikorwa bita abatigistes ubu bari mu guconga amabuye azajya akoreshwa mu kubaka imihanda. Abashinzwe kubahugura ubu bari kubigisha uko baconga ayo mabuye. Nk’uko babidutangarije, ubuzima barimo ngo barabwishimiye kuko basanga buruta kure ubwo babagamo muri gereza.
Bizimana Augustin ni umwe muri abo bakatiwe icyo gihano. Akomoka mu Ruhengeri, mu karere ka Kinigi. Asobanura ko yireze ko yishe abantu babiri. Yakatiwe imyaka 14, akaba yari ashigaje imyaka ine. Icya kabiri cy’iyo ashigaje ni cyo azamara mu mirimo nsimburagifungo. Nk’uko abivuga, ngo muri gereza baryaga rimwe mu masaha 24, none ubu ngo barya kabiri ku munsi, kandi mu gitondo bakaywa n’igikoma.
Ikindi kandi ngo muri gereza ngo babaga mu gihome badasohoka. Na bagenzi be bagiye badusobanurira ko, n’ubwo akazi ko guhonda amabuye katoroshye, ngo bagakora nta we ubashyizeho igitugu. Abashaje cyangwa abafite intege nke badashobora gukora imirimo ivunanye bakora n’imirimo yoroheje, nko gusana ikigo babamo.
Banatubwiye ko ukeneye uruhushya barumuha akajya kureba umuryango we, kimwe n’uko imiryango yabo iza kubasura. Abo batigistes bakora kugeza saa saba bakajya gukaraba, bakarya, nyuma ya saa sita bakaganira cyngwa se bakabyina. Gusa nk’uko bamwe babidusonbanuriye abatuye kure nka za Gisenyi na Cyangugu birabagora kuba bajya gusura imiryango yabo cyangwa se na yo ngo ize kubasura.
Ikambi ya Ruyumba irimo abakora icyo gihano nsimburagifungo barenga 770, barimo abagore bane n’abashaje cyane bagera kuri 38. Muri abo bashaje harimo abagejeje ku myaka 81 nk’uko babidusobanuriye. Abenshi muri bo bakomoka mu ntara za Gitarama na Kigali Ngari. Izo ntara zombi zihariye abarenga 250. Abakora iki gihano baba barireze, bakemera icyaha, kandi bakagisabira imbabazi, bakavuga n’ibyabaye muri genocide.
Itegeko rya gacaca riteganya ko iyo ubwirege bwemewe n’urukiko gacaca, igihano ukatiwe kigabanywamo kabiri, igice ukagikora muri gereza, ikindi ukagikora muri iriya mirimo nsimburagifingo ifitiye igihugu akamaro. Abenshi mu bari mu nkambi ya Ruyumba bakaba bari bamaze igihe bafunze k’uburyo igice kinini cy’igihano bakatiwe bari barakimaze muri gereza.
Uretse guconga ariya mabuye, harateganywa no kurwanya isuri, kubakira abatishoboye, gutera amashyamba n’ibindi bifitiye igihugu akamaro. Muri uyu mwaka kimwe no mu mwaka wa 2003, abagororwa bireze bakemera icyaha cya genocide barekuwe n’itangazo rya perezida wa repuburika ryo ku itariki yambere Mutarama 2003, ariko bakomeza gukurikiranwa n’inkiko gacaca.


text:
sam.
07
juil.
2012
ISOMO RYA MBERE
Isomo ryo mu gitabo cy’Umuhanuzi Hozeya (Hoz 11, 1.3-4.8c-9)
Uhoraho aravuze ati 1“Igihe Israheli yari akiri muto naramukunze, kandi nahamagaye umwana wanjye ngo ave mu Misiri. 3Nyamara Efurayimu ni jye wamufataga akaboko nkamwigisha gutambuka, ariko ntibigeze bamenya ko ari jye wabitagaho. 4Narabiyegerezaga mbigiranye urukundo, nkabizirikaho nk’uko abantu babigenza; mbiyegamiza ku musaya nk’umubyeyi uteruye umwana we, nca bugufi ndabagaburira. (Ariko banze kungarukira: nabasha nte kubatererana ?) 8cMu mutima wanjye nisubiyeho, impuhwe zanjye zirangurumanamo. 9Sinzakurikiza ubukana bw’uburakari bwanjye, kandi sinzarimbura ukundi Efurayimu; kuko ndi Imana simbe umuntu, nkaba Nyir’ubutagatifu rwagati muri mwe, sinzongera kugusanga mfite uburakari.”
ZABURI (Zab 80 (79), 2ac.3b, 15b-16, 19-20)
Inyik/ Ubengeranishe uruhanga rwawe, maze udukize !
Mushumba wa Israheli, tega amatwi,
wowe wicaye hejuru y’Abakerubimu,
garagaza ububasha bwawe, maze udutabare !
Urebere mu ijuru witegereze,
maze utabare uwo muzabibu;
urengere igishyitsi witereye,
n’umucwira ugukesha imbaraga.
Bityo ntituzongera kuguhungaho,
uzatubeshaho, twiyambaze izina ryawe.
Uhoraho, Mugaba w’ingabo, tuzahure,
ubengeranishe uruhanga rwawe, maze dukire.
IBANGONDIRIMBO RIBANZIRIZA IVANJILI (Mk 1, 15)
Alleluya Alleluya
Ingoma y’Imana iregereje : nimwemere Inkuru Nziza !
Alleluya
IVANJILI
+ Matayo (Mt 10, 7-15)
Muri icyo gihe, Yezu yabwiye intumwa ze cumi n’ebyiri ati 7“Aho munyura, muvuge ko Ingoma y’ijuru yegereje. 8Mukize abarwayi, muzure abapfuye, ababembe mubakize, mwirukane roho mbi. Mwahawe ku buntu, mutange ku buntu. 9Ntimwitwaze zahabu, feza cyangwa ibiceri mu mikandara yanyu; 10ntimujyane kandi uruhago rw’urugendo, amakanzu abiri cyangwa inkweto, habe n’inkoni, kuko umukozi akwiye ifunguro. 11Aho mugeze mu mugi cyangwa mu rusisiro, mujye mubaririza umuntu ukwiriye kubakira, maze mugume iwe kugeza igihe muzagendera. 12Nimugera iwe mumwifurize amahoro.13Niba urwo rugo ruyakwiye, amahoro yanyu azarutahemo; niba rutayakwiye, amahoro yanyu azabagarukira. 14Nibanga kubakira no kumva amagambo yanyu, muve muri urwo rugo cyangwa muri uwo mugi, mukunguta umukungugu wo ku birenge byanyu. 15Ndababwita ukuri : ku munsi w’urubanza, Sodoma na Gomora bizadohorerwa kurusha uwo mugi.”


text:
Nyiransekuye Apolline, wahabyariye, avuga ko akihagera bamwakiriye neza kandi abyara nta kibazo na kimwe agize.
Agira ati “Twebwe nk’ababyeyi iki kigo nderabuzima kizadufasha cyane kuko mbere wasangaga tugera hano twatinda kubyara bagahita batwohereza ku bitaro bikuru bya Byumba tukagerayo twananiwe”.
Umurenge wa Rutare wari usanzwe ufite ikigo nderabuzima,ariko nta bushobozi cyari gifite cyo kwakira ababyeyi bagiye kubyara.
Byatumaga babohereza ku bitaro bikuru bya Byumba, hari urugendo rw’isaha imwe n’igice mu modoka, niyo mpamvu hafashwe umwanzuro wo kubaka inzu y’ababyeyi (Maternite) ku kigo nderabuzima.
Mukanyonga Immacullé atangaza ko mbere batarabona iyo nzu y’ababyeyi byabagoraga,agahamya ko gukora urwo rugendo kandi bari ku bise, byatumaga bamwe babyara bananiwe cyane, rimwe na rimwe bikaba ngombwa ko babagwa.
Ibyo ngo byateraga impfu zitunguranye ku babyeyi no ku bana kubera kutabyarira igihe kandi vuba.
Byiringiro Eric, umuyobozi w’ikigo nderabuzima cya Rutare, atangaza ko hashize amezi ane iyo nzu y’ababyeyi itangiye gukora ikaba imaze gufasha ababyeyi benshi.
Ikindi bungutse ngo ni ibikoresho bihagije,bizatuma ababyeyi babyaye babazwe ndetse n’ababyaye abana batagejeje igihe bose bitabwaho batarinze koherezwa ahandi.
Agira ati “Ikigo nderabuzima cya Rutare nticyabashaga kwakira ababyeyi babyara ngo babakorere ubutabazi bw’ibanze igihe ari ngobwa ariko ubu byose bikorerwa hano”.
Inzu y’ababyeyi yo ku kigo nderabuzuma cya Rutare yuzuye itwaye amafaranga y’u Rwanda agera kuri miliyari imwe na miliyoni ijana, habariwemo n’ayaguzwe ibikoresho birimo.
Inzu y’ababyeyi yubatswe ku kigo nderabuzima cya Rutare, yakira ababyeyi baturutse mu Murenge wa Rutare no muyindi mirenge bihana imbibi.


text:
Umunyeshuri wakoraga ibizamini yarohamye mu kizenga cy’amazi arapfa
Umunyeshuri wakoreraga ibizamini bya Leta ku kigo cy’amashuri cya “Notre Dame de la Paix” kiri i Nyamagabe yarohamye mu kizenga cy’amazi arapfa.
Nyakwigendera yitwa Gasiga Desire, yari afite imyaka 19 y’amavuko. Yakomokaga mu Karere ka Ruhango.
Yarohamye ubwo we na bagenzi be icyenda batorokaga ikigo bakajya koga mu kizenga cy’amazi,giherereye mu Murenge wa Cyanika Akagari ka Ngoma,Umudugudu wa Kabarera; nkuko Ndorimana Chrysostome, umunyamabanga nshingwabikorwa w’Umurenge wa Cyanika abisobanura.
Agira ati “Nibyo! Abanyeshuri 10 batorotse ikigo bajya ahantu hari ikirombe cy’Abashinwa, aho bakuraga amabuye hari ikirombe cy’amazi bajya kogamo. Ayo mazi iyo uyarebye ubona ari amazi y’urubogobogo.
Bagiye kogamo nk’aboga muri pisine. Ubwo uwitwa Gasiga wigaga mu wa gatandatu ku ishuri rya G.S Notre Dame de la Paix Cyanika muri Computer Science (ubumenyi bwa mudasobwa), wari uri mu kizamini cya Leta agwamo.”
Akomeza avuga ko ngo uwo mwana yagerageje koga ngo avemo biramunanira na bagenzi be bagerageza kumukuramo birabananira bahita batabaza.
Amakuru y’uko kurohama ngo yamenyekanye hashize nk’isaha imwe abuze. Nibwo ubuyobozi bwahise butabaza Polisi y’igihugu. Yahise itabara ariko ntibahita babona umurambo kuko hatazwi neza uburebure bw’icyo kizenga.
Abaturage baraye ikiriyo hafi y’icyo kizenga mu gihe hategerejwe izindi mbaraga za Polisi kugira ngo bakuremo umurambo wa nyakwigendera.
Uwo munyeshuli abaye wa kabiri urohamye muri icyo kizenga cy’amazi kuko ngo no mu mwaka wa 2015 ubwo hakorwaga umuhanda wa Kitabi-Nyungwe, hari umwana wigaga mu mashuli abanza warohamye muri icyo kizenga ahasiga ubuzima.
Icyo kizenga, ngo uretse kuba gihitana ubuzima bw’abantu, ngo n’iyo imvura iguye cyuzura amazi agateza isuri mu mirima y’abaturage.
Ibitekerezo ( 10 )
Uyu mwana yazize uburangazi bw’ubuyobozi bw’ikigo kuko ntiwasobanura uko umwana yapfa kdi hari ubashinzwe
Ebaba we!! IMANA imwakire mubayo
Umuryango wagize ibyago nda wihanganisha byimazeyo imana rwose imuhe iruhuko ridashira agiye mugihe yarakenewe cyane
Inna Lillah wa inalillah rayjirun imana imwishimire
Imana imwakire mu bayo kandi umuryango we niwihangane.
umuryango wagize ibyago ndawihanga nisha imana ibane nawo
Birababaje cyane. Ikinombe kimira umuntu umwaka ugashira undi ugataha ubuyobozi burebera ntihagire igikorwa?! Byibura se iyo bahazitira abo bana b’abajyamberz ntibakomeze kuhasiga ubuzima? Ubwo Gitifu azavuga ngo twakoze ubuvugizi!!!
Imana imwakire ntakindi!!! abashinwa bajye basiba aho bacukuye amabuye!!
Byihuse Byihuse vuba hapangwe umuganda wa buri kwezi nubuyobozi bubishyiremo imbaraga nubufasha basibe icyo kinombe.sawa uba hapangwe umuganda wa buri kwezi nubuyobozi bubishyiremo imbaraga nubufasha basibe icyo kinombe.sawa
Ahantu hose abashinwa bacukuraga amabuye yogukora umuhanda iyo barangije nibansiba ibyobo biba byasigaye namusanze haherutse kurwamo umwana naho arapfa ahitwa nyamuremure yari uwigisenyi reta igomba guhaguruka igasiba ibi byobo kuko nibo baba baratanze ikiraka ku bashinwa umuryango wabuze umwana wihangane
Jye ndumva ahubwo kubufatanye nubuyobozi harebwa niba aho hantu hasibwa


text:
Inkuru yo kuba izi ntare zarabyaye ibyana bibiri bibiri yamenyekanye mu mpera z’icyumweru gishize.
Ngoga Télesphore ushinzwe kubungabunga urusobe rw’ibinyabuzima n’ibidukikije mu Kigo cy’igihugu cy’Iterambere (RDB) yatangaje ko ibyana by’izi ntare byatangiye kugaragara mu cyumweru gishize, umunsi nyir’izina zabyariyeho ukaba utaramenyekana neza.
Ku rubuga rwa facebook rwa Parike y’Akagera, hari inyandiko ivuga ko abafataga amashusho aribo babonye ibi byana biri kumwe na za nyina.
Hagati mu mwaka wa 2015, RDB yagejeje mu Rwanda intare zirindwi zirimo iz’ingore eshanu muri gahunda yo kugarura izi nyamaswa muri Pariki.Nyuma yaho Shema ibyariye ibyana 3, Umwari na Kazi na bo bakabyara ibyana bine, Parike y’Akagera imaze kugeramo intare 14.
Nyuma ya Jenoside yakorewe Abatutsi 1994, intare zari ziri muri parike y’Akagera zagiye zicwa n’abaturage bikangaga ko zabagirira nabi, bigira n’ingaruka ku mubare w’abasura iyi pariki.
Kugaruka kw’intare muri parike y’Akagera bikomeje gutuma umubare wa ba mukerarugendo bayisura wiyongera


text:
Ubuyobozi bw’Akarere ka Nyabihu buvuga ko byakunze kugaragara ku bagabo bamwe na bamwe ko bashaka abagore benshi cyangwa bakagira inshoreke ku ruhande, kandi ko biteza amakimbirane mu miryango.
Umuyobozi w’Akarere Uwanzwenuwe Theoneste, avuga ko guharika cyangwa gushaka inshoreke ku bagabo ndetse n’ubusambanyi ku bagore, ari impamvu zikomeye ziteza amakimbirane mu miryango ku buryo ngo rimwe na rimwe zitera kuvutsanya ubuzima.
Uwanzwenuwe avuga ko abaturage bose bakwiye kugira umuco mwiza wo kudaca inyuma abo bashakanye ndetse bagaharanira ubudahemuka no kutajarajara.
Uyu muyobozi avuga ko hatangiye ubukangurambaga kugira ngo abaturage babane basezeranye byemewe n’amategeko, bikazarinda ingaruka zitandukanye zikururwa no kubana mu buryo butemewe.
Ababana mu buryo butemewe n’amategeko na bon go baragirwa inama y’uko basezerana mu mategeko kuko ngo bibafitiye inyungu, haba kuri bo n’abazabakomokaho.
Abaturage bo bavuga ko ubuharike buterwa n’uburere buke no guta umuco bisigaye biranga abana ndetse n’ababyeyi bamwe bakaba badakora inshingano zabo zo kurera uko bikwiye.
Umukecuru Nyirantubure Madeleine asanga ababyeyi bakwiye guha uburere abana babo babibutsa indangagaciro na kirazira by’umuco nyarwanda, ariko na bo bakirinda ubuharike no kubana badasezeranye.
Kuri we ngo kubana mu buryo bwemewe n’amategeko birinda amakimbirane n’ubwumvikane buke mu miryango.
Tariki 20 Nyakanga 2016, mu Mudugudu wa Gakarara, Akagari ka Rega mu Murenge wa Jenda, hataruwe umurambo w’umugore witwa Nyiraruvugo Odette w’imyaka 44, bikaba byarakekwaga ko yishwe n’umugabo wari waramucyuye amutesheje umugabo babanaga, ariko na we bakaba bari bamaze iminsi batandukanye.
Icyo gihe, ubuyobozi bw’akarere bwatanze ubutumwa bw’uko abaturage bakwiriye kwirinda ubushoreke no gucana inyuma ku bashakanye kuko bikurura amakimbirane akomeye.


text:
Byuka wongere urye ubone imbaraga
Byuka wongere urye ubone imbaraga kuko urugendo rukiri rurerure kandi rugukomereye.
Ushoje urugamba rukomeye, waritanze cyane none urananiwe, ubonye ko cyari igihe cyawe cyo kwiruhutsa no kugira agahenge, ukebutse hirya gato ibitero bikurwanya ntaho byagiye biracyaguhiga n’imbaraga noneho zisumbuye, urugamba rurushijeho gukomera kurusha urwo urangije, kandi birifuza kuguhirana, unaniwe kwihangana, kuri wowe icyabiruta ni uko ubugingo bwawe bwakurwaho, gusa n’ubwo wihebye Imana iravugana nawe mu ijambo ryayo rikurikira.
Usomye mu gitabo cya 1Abami 19:1-4 hagira hati “Nuko Ahabu amaze kubwira Yezebeli ko Eliya yamazeho abahanuzi bose ba Baali, aherako amutumaho ngo “ubugingo bwawe nintabuhwanya n’ubwabo ejo nk’iki gihe imana zizabimpore ndetse bikabije” maze Eliya abyumvise arahunga ngo yikize, ajya i Belisheba y’I Buyuda aba ariho asiga umugaraguwe, ariko agenda wenyine urugendo rw’umunsi umwe mu ishyamba,ahageze yicara munsi y’igiti cy’umurotemu yisabira gupfa ati “Uwiteka, ndarambiwe. Icyabimara ni uko ubu wakuraho ubugingo bwanjye, kuko ntaruta ba sogokuruza ubwiza.
Uyu Eliya uvugwa hano wisabiraga gupfa, Bibiliya imugaragaza nk’umuntu mu buzima bwa buri munsi yabayeho mu isi, waranzweho imbaraga z’Imana zidasanzwe, kugira ishyaka ry’umurimo w’Imana, gukora ibitangaza byinshi, no gukomeza benshi bimwe muri ibyo yakoze ni ibi:
Niwe wateje amapfa igihugu imyaka itatu irenga.
Yakoreye umupfakazi igitangaza, maze mu giseke cye ntihongera kubura mo ifu ndetse n’amavuta ntiyongera kubura mu mperezo.
Yazuye umwana w’uwo mupfakazi wari wamucumbikiye.
Yasenze Imana itwika igicaniro yari yubatse imbere y’abahanuzi 450 ba Baali na 400 ba Ashera .
Yahanuriye umwami Ahaziya gupfa
Yategetse umuriro uva mu ijuru utwika ingabo ijana n’abatware bazo babiri.
Nyuma y’ibi byose nibwo yatewe ubwoba na Yezebeli wari umukangishije kumwica, nyamara ubwoba bumuhuma amaso yibagirwa imbaraga z’Imana ziri muri we, yibagirwa ibyo Imana yamukoresheje, ndetse ntiyibuka ko Imana yamurinze ingabo ijana na babiri yakongera ikamukiza maze ariheba yisabira gupfa, gusa kuko Imana ikimukeneye ngo arangize inshingano ze, nguyu malayika w’Imana aramusanze yaguye agacuho, amukozeho aramubwiye ati byuka urye, turamubona akangutse abonye umutsima utaze ku makara n’agacuma k’amazi arariye arariye aranyweye ndetse arahembutse abonye imbaraga, gusa arongeye ariryamiye, ariko malayika yongeye kumubyutsa bwa kabiri ati byuka urye kuko urugendo ari runini kandi rugukomereye, nuko arabyuka aranywa, iyo nda ayigendera iminsi mirongo ine, kandi nyuma y’aho akoreshwa n’Imana ibindi byinshi harimo kwimika Hazayeli umwami w’i Siriya,Yehu wabaye umwami wa Islayeli ndetse Imana imuha kwimika Elisa kuba umuhanuzi wamusimbuye, kandi ntago Yezebeli wamukangaga yigeze anamukozaho imitwe y’intoki .
Muvandimwe Uyu munsi ijambo ry’Imana rirakubwira wowe umaze gucogozwa n’incamugongo ngo wigire kuri Eliya gukomera, wibuke ibyo Imana yakoreye mu maso yawe, wibuke aho yakunyujije maze usubiremo imbaraga ukomere, byuka wongere urye unywe ubone imbaraga kuko urugendo rwawe n’imirimo Imana ishaka kugukoresha bikomeje,kandi ntago byoroshye, gusa hamwe n’Imana uzanesha.